Hernanik debuta bihar, Berria txapelketan

Urteko torneo garrantzitsuenetako bat hasiko du bihar Hernanik. Berria txapelketan egingo dute debuta, eta Markina izango dute aurreneko kontrarioa. Etxean ariko dira hernaniarrak, kiroldegiko frontoian, goizeko 10:45etan hasita.

Berria txapelketako seigarren kanporaketa izango da, eta oso lehia estua espero da.

Helburua, iazko emaitza berdintzen saiatzea

Hirugarren izan zen Hernani iaz, eta emaitza hori berdintzen saiatuko dira aurten. horretarako, pelotari asko dauzka taldeak, eta maila haundikoak.

Kadeteetan, bost pelotari dauzka Hernanik, emaitzarik onena lortzen saiatuko direnak: Alain Agirre, Endika Arizmendi, Garikoitz Arizmendi, Ioritz Berasarte eta Ander Lazkano.

Bi fitxaketa, jubenil mailan

Justuago ibiliko da Hernani jubenil mailan, kontutan hartuta Herriarteko Txapelketa ere jokatuko dutela, datorren astetik. Horregatik, bi fitxaketa egitea erabaki dute, GRAVNI torneoa jokatu duten bi pelotari ekarrita: Unai Salegi zestoarra, eta Beñat Garmendia lazkaotarra, Euskal Herriko eta Gipuzkoako txapelduna.

Pelota Elkartetik, dei egin diete herritar guztiei, frontoira hurbildu, gozatu eta herrikoak animatzeko.

Maila haundiko lau pelotari, nagusietan

Senior kategorian daukate indar gehien hernaniarrek. Maila haundiko lau pelotari dauzka taldeak. Aurreko koadroetan, Ioritz Arrieta eta Paul Ojuel, elite afizionatu mailan dauden bi aurrelari onenetarikoak. Eta atzean, berriz, Eneko Aizpitarte eta Markel Lizeaga, bi atzelari gazte, azken bi sasoietan bikain ari direnak, nahiz eta ez zeukaten lan erraza Aitor Gorrotxategi ordezkatzen, orain Usurbilgo Pagazpe taldearekin ari dena.

«Ikuskizuna ziurtatuta dago, momentuko pelotari onenak ikusteko aukera izango dute zaleek»

Pelotari onenak bilduko dira Berria txapelketan, eta maila haundiko pelota espero da: «ikuskizuna ziurtatuta dago», adierazi dute Hernaniko Pelota Elkartetik, «zaleek aukera izango dute afizionatu mailan momentuko pelotari onenak ikusteko».

Eta dei egin diete herritar guztiei, pelotari hernaniarrak animatzera hurbiltzeko.

Beste bost partidu, gaur

Biharko zita garrantzitsuaren aurretik, beste lau partidu jokatuko dira gaur, kiroldegiko frontoian. Kadete mailako partidu bat izango da goizean, 11:00etan hasita; eta beste lau arratsaldean, senior, infantil eta alebin kategoriakoak, 17:30etan hasita.


Vettelen aurreratzea azaltzeko eskatu dio Ferrarik FIAri

Polemika 4. itzulian gertatu zenaren ondorioz dator, Vettelek Vergne pilotua gainditu zuenean. Antza bandera horia nagusi une horretan.

Sebastian Vettelek Brasilgo Sari Nagusian egindako aurreratzearen inguruko azalpena emateko eskatu dio Ferrari taldeak FIAri. Vettelek hirugarrenez lortu zuen Bat Formulako Munduko Txapelketa, Brasilen eskuratutako seigarren postuari esker.

Lasterketa hasi bezain pronto, Bruno Sennarekin talka egin eta gero, azken postuan kokatu zen Vettel, baina proba bikaina egin zuen, eta seigarren bukatu zuen azkenean.

Polemika 4. itzulian gertatu zenaren ondorioz dator. 4. itzuli horretan Vergne pilotua gainditu zuen Vettelek, antza bandera horia nagusi zenean. Alonso bigarren sailkatu zen, eta ezin izan zuen Munduko Txapelketa irabazi.


9 lagun atxilotu dituzte Iruñean, presoen aldeko protestetan

Bi pertsona Iruñeko kartzelan kateatu ostean atxilotu dituzte, beste zazpi Gobernuaren Ordezkaritzan eserialdia egin eta gero. Azken hauek aske utzi dituzte dagoeneko.

Josune Arriga presoa espetxetik ez adaltzea eskatzeko protestetan bederatzi pertsona atxilotu ditu Polizia Nazionalak, Iruñean.

Bi pertsona Iruñeko kartzelan kateatu ostean atxilotu dituzte. Beste zazpi Gobernuaren Ordezkaritzan eserialdia egin eta gero atxilotu dituzte. Azken hauek aske utzi dituzte dagoeneko.

Iruñeko espetxearen ateetan kateatu diren bi lagun atxilotu ditu Polizia Nazionalak, eta desordena publikoak leporatu dizkiete, Gobernuaren Ordezkaritzako iturriek jakitera eman dutenez.

Herrira plataformaren arabera, ETAko presoek pairatzen dituzten "giza eskubideen urraketa larriak" salatzen ari ziren atxilotuak.

Bestalde, beste zazpi lagun Nafarroako hiriburuaren polizia-etxera eraman dituzte. Gobernuaren Ordezkaritzaren aurrean protesta egiten ari ziren eta identifikatzeari uko egin diote.

Eserialdia Gobernuaren Ordezkaritzan, Iruñean. EFE

Herrirak agiri batean azaldu duenez, Ordezkaritzaren aurrean eserialdia egin dute atxilotuek Gobernuaren ordezkariari gutun bat eman eta gero. Presoen sakabanaketaren eta giza eskubideen urraketen aurka protesta egin dute.

Elkarretaratzea Bilbon

Bestalde, Herrira Bilgunea plataformako kideek elkarretaratzea egin zuten atzo, Alderdi Popularraren Bilboko egotzaren aurrean, Inma Berriozabal aske uztea eskatzeko.

Presoa A Lamako (Pontevedra) kartzelan dago eta "oso gaixo" dagoela salatu du Herrirak. "Eritasun kroniko ugari ditu eta behar bezala artatzeko espetxetik atera behar dute", ziurtatu zuten protestan.


'11 kantatzeko' DVDaren aurkezpena Koldo Mitxelenan

Ekitaldia, hilaren 24an egingo dute 12:00etan. Oñatin bizi den Urko Egañak egindako lanean parte hartu dute Leire Derteano oñatiarrak, marrazkiak egiten eta Olatz Amozarrain arrasatearrak musika ikuskatzaile lanetan. Iñaki Olalde eta Ezozi Soba oñatiarrek kolaborazioak egin dituzte. Maiatzaren 11n aurkeztuko dute proiektua Oñatin.

11 kantatzeko DVDan 11 ipuin –gehienak ezagunak– beste horrenbestea bertso-sortatan –musikarekin eta marrakien laguntzarekin– bilakatu dituzte. "Ia bi urteko lanaren ondorioa da. Bertsolaritza eta literaturaren arteko zubia egiteko helburua nuen, bide batez, bertsolaritzaren munduari beste sarbide bat eskainin", esan digu Egañak.


Schumacherrek barkamena eskatu dio Barrichelori

Alemaniarrak ez zuela bere taldekide ohiaren bizitza arriskuan jarri nahi adierazi du. Spako Sari Nagusiaren hasieran, epaileek 10 postuko galeraren zigorra jarri diote, Hungariako maniobra dela eta.

Michael Schumacherrek barkamenak eskatu dizkio bere taldekide ohiari, Rubens Barrichelori, pasa den igandean Hungariako Sari Nagusian egin zuen maniobragatik. Schumacherren hitzetan, "Barrichelok bere bizitza arriskuan jarri izan nahi nuelaren sentzazioa eduki badu, ez zen nire intentzio izan, barkatu, ez nuen arriskurik hartu nahi". Gidari alemaniarrak gainera, Sari Nagusiaren ondoren beroturik jarraitzen zuela onartu du eta ondoren epaileek arrazoia izan zutela berretsi du, maniobra oso bortitza izan zela adieraziz.

Zazpi aldiz munduko txapeldunaren hitzetan, berak egindako maniobra ez zen Barrichelo kaltetzeko edo arriskuan jartzeko maniobra izan eta telebistan berriz ere irudiak ikusi eta gero, iritzia aldatu zuela onartu du.


Jon Ibarguren eta Idoia Besada bigarren, Donostiako Dantza Suelto Txapelketan

Atzo, igandea, jokatu zen Dantza Sueltoko Txapelketa, Donostian. Hirugarren saria ere azpeitiar bikote batek irabazi zuen: Maialen Aldalurrek eta Amets Amubietak.

Iazko garaile Jon Ibargurenek (Azpeitia) eta Idoia Besadak (Pasaia) ezin izan zuten atzo, igandea, Donostiako Dantza Sueltoko Txapelketa irabazi. Hamar bikotek (iaz erdiek) hartu zuten parte atzo txapelketan, eta Lander Camposek (Santurtzi) eta Haizea Hormaetxeak (Leioa) osatutako bikotea nagusitu zen. Ibarguren eta Besada bigarren izan ziren, eta jantzi onenaren saria ere beraiek eskuratu zuten.

Bigarren postuagatik 325 euroko diru-saria, eta oroigarria jaso zituzten. Janzkera onenaren sariagatik, berriz, oroigarria eta 100 euro. Hirugarren saria ere Azpeitiko bikote batek eskuratu zuen: Maialen Aldalurrek eta Amets Amubietak. Iaz ere hirugarren izan ziren azpeitiarrak, eta lortutako postuagatik 275 euro irabazi zituzten.

Dantza Suelto Eskola. Sorrera: 1995. / Luis Alberdi hasi zen euskal dantzak irakasten Azpeitian. Urtero ehunen bat ikasle izaten ditu eskolak. Txapelketatan lorpen esanguratsuak izaten dituzte. / Informazio gehiago: azpeitikokulturmahaia.com/taldeak


Genkek baino hobeto

Athleticek Europa ligako multzoko lehen postua du jokoan gaur Vienan. Dirua lortzea eta final-hamaseirenetako itzulikoa San Mamesen jokatzea dira sariak

Athleticek etxeko lanak eginak dituela jokatuko du Europa ligako F multzoko azken norgehiagoka. Final-hamaseirenetan sartzea lortu zuen aurreko jardunaldian Sassuolo mendean hartuta. Hortaz, helburu nagusia beteta neurtuko ditu indarrak Rapid Vienaren kontra. Ez da gutxi. Batez ere, ligaxkaren lehen itzulia amaituta multzoko azken postuan zegoela aintzat hartuta. San Mamesen egindako lanari esker egin du aurrera talde zuri-gorriak. Etxean jokatutako hiru partidak irabazi ditu, eta ez du gehiago behar izan.

Kontua da lehen postua eskuratzeko zaleen babesetik urrun ere maila ona eman beharko duela. Eta, hala ere, ez dauka bermatuta onena izatea. Genken eskuetan dago. Peter Maesek zuzentzen duen taldeak Sassouoloren etxera egingo duen bisitan lortzen duen emaitza hobetzera behartuta dago talde zuri-gorria. Jokoan dagoenak merezi du ahalegintzea. Batetik, multzoko lehen postua eskuratzen duenak etxean jokatuko baitu final-hamaseirenetako itzulikoa. Talde askok garrantzia kentzen diote kontu horri, baina, aukera emanez gero, denek hobesten dute. Zerbaitegatik izango da. Bestetik, lehen postua lortzen duten taldeek hurrengo kanporaketan hamasei aurkari apalenetako baten kontra neurtuko dituzte indarrak. Eta, gainera, dirua dago jokoan. Multzoen faseko lehen postua eskuratzeak 600.000 euro balio du. Sari ederra da.

Hortaz, arrazoi asko daude Allianz Stadionean jarrera oldarkorrarekin zelairatzeko. Ernesto Valverderen taldeak bere esku dagoen guztia egin behar du Genki aurrea hartzeko. Rapid Vienaren etxean irabazteak izan behar du helburua. Horretarako, baina, asko hobetu beharko du kanpoan erakusten ari den joko maila. Izan ere, Europa ligan jokatu dituen bi neurketak penagarriak izan dira. Italian 3-0 galdu zuen Sassuoloren kontra, eta 2-0 Genkeko Luminus Arenara egindako bisitan. Bi lehiak merezita galdu zituen.

Zalantzaz betetako taldea izan zen bi partida horietan. Erasoan zein defentsan. Jokoaren arlo guztietan makal aritu zen Athletic. Rapid ere ez da maila ona ematen ari. Europa ligan gaur jokatuko du azken partida, eta Austriako ligan sasoi hasieran jarritako helburuetatik urrun dago. Sasoia hasi zuen entrenatzailea kargutik kendu, eta beste bat jarri dute egoera zuzentzeko.

Helburu nagusia beteta izan arren, lehoiek ez dute jarraitzaileen berotasunik faltako. Zazpiehun zale zuri-gorri egongo dira harmailetan. Aurreko bi irteeretan baino gehiago izango dira. Italiara hirurehun joan ziren, eta Genkera, seiehun inguru.

Aduriz eta Raul Garcia gabe

Hamaikakoari dagokionez, Aritz Aduriz da zuri-gorriei falta zaien jokalari nagusia. Europa ligako iazko eta aurtengo golegile onenak min dauka ezker belaunean, eta teknikariak gorde egin du hurrengo partidetarako. Haren ordez Asier Villalibre sartu du deialdian Valverdek. Bestalde, azken egunotan izan dituzten minak ahaztuta, taldeari laguntzeko prest daude Iñigo Lekue, Mikel Vesga eta Mikel Rico. Eneko Boveda, Mikel San Jose eta Raul Garcia —zigortuta— deialditik kanpo gelditu dira.


‘Markinako frontea’ liburua aurkeztu du Durangoko Azokan Patxi Juaristik

Bigarren Errepublika eta 36ko gerra garaiko Markinako eta Xemeingo egoera politikoa eta soziala biltzen duen liburua aurkeztu zuen atzo Patxi Juaristi soziologo markinarrak, Durangoko Azokan. Liburuaren asmoa Gerra Zibilean eta gerraondoan Markinan eta Xemeinen gertatu zena jasotzea zela esan zuen, «sufritu zuten guztien memoria bizirik gordetzeko».

Patxi Juaristik azaldu zuenez, markinarrek eta xemeindarrek oso gertutik bizi izan zuten gerra. «1936ko irailetik 1937ko apirilera, guda lerroa geldirik egon zen Markina-Xemeingo lurretan, eta herritarrek eraso bortitz ugari jasan behar izan zituzten». Halanda be, isilik egoteko hitzarmen bat bezalakoa egon dela dio. «Zaharrenen artean, 36ko gerrako oroimenak oso indartsuak dira. Halanda be, agintari frankistekiko beldurrak, galtzaile izatearen lotsak, momentu mingarri guztiak bizkor ahazteko gogoak edota seme-alabei frustrazioa edo amorrua ekidin nahiak belaunaldien arteko transmisioa oztopatu du», azaldu zuen. Eta, ondorioz, gerra ostean jaiotako gutxik izan dute, bere ustez, gertatu zenaren ideia argi bat. «Nik be orain jakin dut nire amonari ilea ebaki ziotela», esan zuen.

Markinako frontea liburuan jaso duena azterketa historiko bat izateaz gainera, soziologiko eta politologikoa be badela azaldu zuen Juaristik, jazoera historikoen berreraiketagaz batera, gizakien arteko harremanak eta sare politiko, sozial, erlijioso eta kulturalaren berezitasunak be aztertu dituelako.

Informazio hori guztia biltzeko, 115 elkarrizketa egin ditu soziologoak biktimen eta haien ondorengoen artean, 200dik gora liburu eta artikulu aztertu ditu eta artxibategi eta garaiko egunkarietan bilatu du. «Lanean, garrantzia berezia eman diet gerrako protagonistei. Horrela, eranskinean, gerran era batera edo bestera sufritu zutenen biografiak aurkezten ditut», esan zuen. Liburuak hamabi kapitulu eta eranskina ditu, eta eranskinean, gutxi gorabehera, 800 bat biografia agertzen dira.

Soziologo markinarrak aitortu zuenez, batzuek liburua eta biktimen aldeko ekimenak beranduegi datozela esan diote, Francoren errepresioa jasan zuten ia denak hilda daudelako, baina soziologoarentzat ez da beranduegi. «Gerrak sortutako samina berreraikitzeak eta kontatzeak ez du biktimek sufritutakoa arintzen, baina bizi izan zutena ulertzen laguntzen digu besteoi, elkartasun sareak sortzen ditu belaunaldien artean eta etorkizunean saihestu behar den bidea erakusten», azpimarratu zuen.


Wisla, Ewa, Krys, Tad

Primeran datorkit zure galdera, Patxi, Poloniako literatura ia guztiz arrotza zaigunez, poeta batzuk aipatzeko aitzakia eman baitidazu.

Egonaldi honetan Szymborska berraurkitu dut. Ezin izan bestela. Goizero leitzen ditut haren lerro batzuk, ea kutsatzen didaten bizitzako kontuak arretaz baina umorez arnasteko tenplea. Osasungarria da eszeptizismoa eta paradoxak uztartzeko duen abilezia; bitxia, beste errealitate batzuen tokian jartzeko duen gaitasuna, izan heriotza, hondar-alea, izarra edo kakalardoa; eta miresgarria, intentsitate lirikoari izkin egiteko dohaina friboloa eman gabe.

Haren poemetan ez dago min izendunik, ez odolik, ez gorputzaren krakadarik, ez gorabehera historikoengatiko lanturik, ez patuak eraginiko etsipenik. Oin-puntetan dabil munduan eta, aldi berean, nahi barik bezala jotzen du kezken muinera. Esaten omen zuen hitz arranditsuetatik ihes egiten zuela ezen, idaztera jartzen zenean, iruditzen baitzitzaion baten bat zeukala atzean, imintzioka. Apaltasunak eta lotsak elikatuko zioten ironia.

Ohartu naiz uste nuena baino mitozaleagoa naizela. Egizue barre: neka-neka egin naiz Krakoviako dorre, beirate eta estatuei begiratzean Wislaren urtxintxa-begirada haietan pausatzean zenean zer otutzen zitzaion imajinatu nahian. Edo Ewa Lispka, gaurko poeta bat, zein etxetan bizi ote den asmatu ezinik: «Jainkoak kutxa automatiko batetik ordaintzen du gaitza», dio bere inguruari buruz. Bertso-lerro horren haritik, derrigor izan behar errezeloren bat literaturaren ahalmen eraldatzaileaz, Katixa.

Bere historiaren ondorioz —independentzia behin eta berriz lapurtua—, poloniar poesia identitate nazionalaren funtsezko euskarria izan zen luzaro. Halaber, inbasio naziaren eta osteko sobietar diktaduraren ondoren, azken hamarkadetako poetek eginahalak egin dituzte hizkuntza askatzeko komunismoaren propaganda ideologikoaren tresna izatetik. Hirietan ere ondotxo nabari da bilakaera, kapitalismo-eredu berantiar baina geldiezinaren aurrerakada.

Bitartean, Krystyna Rodowska sustraigabetzeaz kezkatuta agertzen da (bide batez esanda, gaztelaniazko idazle ugariren itzultzailea da Rodowska, Nicanor Parra edo Juan Rulforena tartean). Izan ere, historiaren abusu handienetakoa da gauza batzuk memoria hutsa izatera kondenatzea. Bere hiria, Lwow (Leopolis, Lemberg), —gizaldietan etnia askoren bilgunea izana, ghetto handiena ezarri eta 5.000 zahar eta gaixo bertara heldu baino lehen fusilatu zituzten hiria— inorena bihurtu zuten Yaltako itunek. Poetaren erbestea ez da berarena soilik, kolektibitate oso batena baizik: «Ni jaio nintzen hiria / orain ez da jada, / baina topatuko duzu Ekialdeko Europaren mapetan. / Hainbat mendetako / denborazko errealitatetik erbesteratua, / ez da arimarik gabeko fatxada eta horma mordo bat besterik. / Gaur, hango biztanleak ez dira / beren begiekin / mirespenik gabe izurik gabe / behatzen dituzten irudien zamaz ohartzen. / Haien ustez hiriak ez du azala aldatu besterik egin. / Lehoi mitikoek ez dute jada / herri eta hizkuntza askoren memoria zaintzen. / Oraindik ere odoletan dute bizkarra Domadorearen zartailupean. / Erauzia izan nintzen etxeak / bizirik dirau —esan didatenez, bertako hildakoek leialtasunez bisitatua».

Ez dakit poesiak mundua aldatzen duen, baina etxeak, behintzat, eraikitzen ditu. Gurean ere badakigu horretaz. Eta denbora mitikoaren eta denbora praktikoaren artean, Tadeusz Rozewichen gogoeta: «Zabortegiko poeta egiatik hurbilago dago hodeietako poeta baino».

Arrazoia, bakoitzak bufoi bat daukagu bizkar aldean plantaka.


AHTko aktak, sinatu barik

Eguaztenean eta eguenean AHTaren tramu bateko (Iguriako zonaldekoa) aktak sinatzera deitu zituzten 40 bat lurjabe. Niko Moreno alkatea ez zen agertu; ondorioz, sinaketak ez ziren gauzatu.

Eguaztenean eta eguenean AHTaren tramu bateko (Iguriako zonaldekoa) aktak sinatzera deitu zituzten 40 bat lurjabe. Goizeko 09:00etatik arratsaldeko 18:00 arte banatu zuten akten sinaketa. Elorrioko Udala ere deituta zegoen, zonalde hartako lurzati batzuen jabe moduan. ADIFeko ordezkariak etorri ziren, baina Niko Moreno alkatea ez zen agertu. Ondorioz, sinaketak ez ziren gauzatu. Baliteke ADIFen hurrengo deialdia Bilbon izatea. Elorrioko beste tramu batekin horixe egin zuten.


Frantziako Gobernuak neurri gogorrak hartu arren liskar giroa ez da baretzen

Azken bi asteetako eraso eta liskar giroari aurre egiteko indarrean oinarritutako neurri gogorrak hartzen ari dira Frantziako agintariak, baina, hala ere, giroa ez da baretzen. DGNP Poliziaren Zuzendaritzak emandako datuen arabera, 502 auto erre dituzte bart gazteek eta 206 lagun atxilotu dituzte; hots, bezperan baino erreketa zein atxiloketa gehiago izan dira. Agintariek hartu dituzten neurri gogorren artean, gaur goizean hasi eta bihar iluntzea arte Parisen debekatua dago elkarretaratzeak egitea.

Finean, jendea ezingo da multzoka bildu, eta agindu hori hautsiz gero, zortzi eguneko espetxe zigorra eta 3.700 euro arteko isuna jaso daiteke. Era berean, 3.000 bat polizia dabiltza Parisen istilurik gerta ez dadin zaintza lanak egiten.

Neurri gogor horiek justifikatzeko, Frantziako Gobernuak agertu du Parisko eraikin eta erakunde publikoei eraso egiteko deia zabaltzen zuten SMS bidezko hainbat mezu atzeman dituztela, eta mugimendu antolatu bat dagoela horren guztiaren atzean.

Nolanahi ere, kontrol bide zorrotz horiek indarrean jarri arren, ez dute lortu liskar giroa baretzea. Aitzitik, DGNP Poliziaren Zuzendaritzak eman dituen arabera, bart gauean bezperan baino auto erreketa eta atxiloketa gehiago gertatu dira. Istiluak Parisen eta inguruetan hasi baziren ere, eskualde hori lasai samar dago azken egunotan, eta iskanbila handienak beste hirigune batzuen inguruan ari dira gertatzen, hala nola, Lyon, Marseilla eta Tolosan.

Frantziako auzo behartsuetako gazteen errebolta urriaren 27an hasi zen Parisen periferian, baina dagoeneko Frantziako Estatu osora zabaldu da. Baztertuta, lan aukerarik gabe, baldintza kaskarretan, arrazakeriaren oinarritutako aurreiritzien menpe eta Poliziaren jazarpenaren pean bizi direla salatzen dute gazte horiek.


Zortzi eguneko aste kulturalean murgilduko da Segundo Olaeta

Hirugarren urtez, Gernika-Lumoko Segundo Olaeta musika eskola aste kulturalean murgilduko da. Gaur emango diote hasiera ekimen bizi horri, eta zortzi egunez herria musikagaz alaitzeko prest agertu dira. Aldaketekin iritsi da aurten; hiru eguneko egitaraua antolatzetik zortzi eguneko egitaraua izatera igaro baitira.

Gaur arratsaldean, Elai Alai aretoan elkartuko dira, bertaratutakoei disziplina anitzeko kontzertua eskaintzeko. Bihar ere, leku eta toki berean jarri dute hitzordua.

Barikuan, aldiz, pianoek hartuko dute eguneko garrantzia. Izan ere, 17:30ean eta 19:00etan, pianojoleek hartuko dute Elai Alaiko taulagaina. Elai Alai ez ezik, Calzada egoitza ere girotuko dute beraien musikaz Segundo Olaetakoek; hain zuzen, astelehenean, hilaren 19an, 17:30ean hasita.

Martitzenean jarraituko dute musika emanaldiekin, eta egun horretan, Lizeo Antzokira bertaratu beharko dute horregaz gozatu nahi duten herritarrek, bertan abestuko baitute 17:00etan hasita, 7 eta 9 urtera arteko koruko ikasleek. 19:00etan, aldiz, eskolako taldeek parte hartuko dute: Akordeoi, txistu, gitarra eta trikitixa taldeek, fanfarreak, orkestrak, Banda Gaztek eta Banda Txikik. Hurrengo egunean, berriz, gitarra elektrikoak, musika modernoak eta jazz-ak hartuko dute toki Elai Alai aretoan, 18:00etatik aurrera.

Busturian emanaldia

Hilaren 22an, bestalde, Gernika-Lumotik Busturiara joango dira Segundo Olaetakoak, herri horretako kultur etxean emango baitute kontzertua akordeoi, biolontxelo eta orkestra taldeetako ikasleek. 18:30ean jarri dute hitzordua. Egun berean, Gernika-Lumon ere izango da musikagaz gozatzeko aukera: 21:30ean, San Juan Ibarran, koru eta konboen emanaldia egongo baita aukeran.

Hilaren 23a, barikua, izango da aste kulturaleko azken eguna. 20:00etan, kalejira egingo dute trikitilari eta txistulariek herrian zehar, eta 22:00etan, San Juan Ibarra plazan, Rock N’ Band kontzertua emango du musika bandak.


Martxoaren 8a, aldarrikapena eta ospakizuna

Aldarrikapena eta ospakizuna elkarrekin ikusi eta adieraziko dira Martxoaren 8ari begira antolatu diren ekitaldietan. Izan ere, hitzordu asko antolatu dituzte herriko hainbat eragileren eskutik eta jorratuko diren gaiak ere denetarikoak izango dira.

Bihar eguerdian, esaterako, elkarretaratzea egingo dute plazan Emakumeon borroka eta elkartasun eguna lelopean. Ondoren, kalejira izango da eta, horren ostean, Txantxiku Emakumeon bazkaria egingo dute Antixena gaztetxean.

Iluntzean, berriz, Emakumeak protagonista izeneko bakarrizketa egingo du Ixabel Agirresarobek. "Idatzita dauden istorioak kontatuko ditut. Horietako bi, esaterako, Toti Martinez de Lezeak idatzitakoak dira. Baina badira Azkuerenak eta Errose Bustintzarenak ere. Emakumeak dira ipuin horien protagonistak, eurek egindako gauzengatik aurrera egin dutenak. Hau da, egoera jakin batzuetan erabaki dutenak edo egin dutenak du garrantzia, erabaki hori eurek hartu dutelako, eurak izan zirelako euren buruaren jabe", dio Ixabel Agirresarobek.

Bakarrizketa soila ere ez dela izango aurreratu du Agirresarobek: "Teknikari baten laguntza ere izango dut eta efektu batzuk sartuko ditu. Antzerki ukitua izango du ikuskizunak".

Gaztelekuan izango da, 19:00etan, eta gaztetxoenetatik hasi eta helduenganaino zuzenduta egongo da. "Denak daude gonbidatuta", dio.

Zortxintxiketan

Bestalde, gaur, egubakoitza, egingo da Martxoaren 8aren bueltan Abixaran taldeak antolatutako II. herri antxintxikaldia. 18:00etan izango da Foruen plazan eta 2,5 kilometroko ibilaldia prestatu dute korrikalariendako. Herritar guztiak daude gonbidatuta.

Abortua eta minbizia

Abixaran taldearekin batera, Udala, Andraitz, Oñatiko Emakume Asanblada eta Elkarhezitzen ere batu dira biharko egunaren bueltako ekintzen antolatzaileen zerrendara.

Honela, asteburu honetako ekintzez gain, datozen egunetan egingo diren hitzaldi, ikastaro eta tertuliak ere antolatu dituzte, besteak beste.

Hitzaldiei dagokienez, astelehenean, abortuaren lege berriari buruz mintzatuko da Begoña Zabala abokatu feminista nafarra. Hilaren 18an, berriz, bularreko minbiziari buruzko hitzaldia egingo dute Katxalin elkarteko kideek. Abortuartea erakusketa ere egingo dute eta udal langileek Hizkuntza eta irudi ez sexistaren erabilpena izeneko ikastaroa egingo dute.


GABRIELEN LEKUA SENTIKARIA, GAUR ESTREINAKOZ

gabrielaresti.eu

Gabriel Aresti kultur elkartearen ekimenez, gaur estreinatuko da Gabrielen lekua sentikaria, Bilboko Arriaga antzokian, Alain Urrutia, Andoni Egaña, Oier Guillan eta Rafa Ruedarekin.

Bi emanalditan aurkeztuko da: aurrena, goizeko 11:00etan 776 ikaslerentzat, eta ondoren, iluntzeko 19:30ean nahi duten guztientzat.

Bigarren emanaldirako sarrerak (14€,7€ eta 5€an) hemen


Hiru argazki, lau urte eta mende bat

Bi argazki. Lehenengoa txuribeltzean, Oñatiko udaletxearen aurrean gizon-emakume talde bat eskutik hartuta ohorezko aurrezkua dantzatzen. Horien artean Nafarroako diputatuak. Bigarrena kolorez, Nafarroako Jauregian Yolanda Barcinak garaiko Eusko Ikaskuntzako Jose Maria Muñoari eskua ematen.

Ia mende oso bat igaro da lehenengo eta bigarren argazkiaren artean, 1918an hartuta lehenengoa eta 2011an bigarrena. Txuribeltzeko argazkiak Eusko Ikaskuntzaren jaiotza irudikatzen du. Oñatiko I. Kongresuan eta Gipuzkoa, Bizkaia, Araba eta Nafarroako Diputazioek bultzatuta Eusko Ikaskuntza sortu zen euskal kultura garatzeko baliabide egonkor eta iraunkor gisa. Kongresu horretan Arturo Campion euskalzale nafarra izendatu zuten erakundearen ohorezko lehendakaria eta, Campionekin batera, Nafarroako instituzioek eta zientzia munduak Eusko Ikaskuntza babestuko zutela agindu zuten. Konpromiso horrek ia ehun urte iraun zuen, bigarren argazkiaren momentura arte. Hau da, Barcinak argazkian agertzea Eusko Ikaskuntzaren lana babestearen alde eginen zuen gauza bakarra izanen zela erabaki zuen arte.

Atzo hirugarren argazki bat. Nafarroako Gobernuaren egoitzan mahai batetan eseritak Ana Ollo, Iñaki Dorronsoro (Eusko Ikaskuntzako Lehendakaria), Euskarabideako zuzendaria den Mikel Arregi, eta Eusko Ikaskuntzako Beatriz Akizu, Asier Barandiaran eta Mikel Aramburu Zudaire. Nafarroako Gobernuak, 4 urte igaro ondoren, Eusko Ikaskuntzarekin elkarlanean aritzeko konpromisua berritsi du.

Bigarren eta hirugarren argazkiaren artean 4 urte besterik igaro ez diren arren, mende oso bat igaro dela dirudi.


Inoiz egindako ‘Titanic’en maketa handiena, Bilbon

Euskalduna Jauregiak “Titanic: The reconstruction” erakusketa hartuko du abenduaren 15etik otsailaren 19ra, eta ontziaren inoizko maketarik handiena erakutsiko dute bertan, besteak beste.

Hondoratu zenetik ia 105 urtera pasatu direnean, “Titanic” ontzi mitikoa Euskalduna ontziola egon zen tokian porturatuko da: Euskalduna Jauregiak “Titanic: The reconstruction” erakusketa hartuko du abenduaren 15etik otsailaren 19ra,

Bilduman, ontzia hondoratu zen garaiko jatorrizko hainbat gai paratuko dituzte, baita orduko argazkiak ere, baina erakusketaren objektu nagusia 12 metro luze eta 4,5 metro zabal den “Titanic”en eta ontziratze kaiaren maketa izango da, 1:30 eskalan egindakoa. Orain arte inoiz egin den handiena da.

Erakusketarako sarrerak salgai daude dagoeneko, 5 eta 10 euro arteko prezioan, Euskalduna Jauregiko leihatilan eta horren webgunean.

Antolatzaileek azaldu dutenez, elementu piloa bildu dute: muntaketa lanen planoak, erremintak eta bestelako materialak; nabigaziorako lanabesak; ontzia eta bertako bizimodua hobeto ezagutzen laguntzen duten jatorrizko argazki eta elementuak; jatorrizko festa jantziak; bidaiari batzuen gai pertsonalak...

Azkenik, bisitariek maketa handia ikusi ahalko dute, 3.000 argiri esker, istriborretik zabalik.


Mendi buelta bat antolatu du Pagoeta elkarteak iganderako

KIROLA // Elorriotik abiatuko dira mendizale zarauztarrak eta Argiñetako nekropolia bisitatuko dute. Ondoren, Santamañazar (669 metro), Erdella (682 metro) eta Intxorta (743 metro) tontorrak igoko dituzte, ibilaldia Elgetan amaitzeko. 36ko gerrako lubakiak ikusteko aukera izango dute, bide batez. Biharko eman beharko da izena Mendizabalen. Igandean, 07:30ean elkartuko dira Agoueseneko biribilgunean.


Fruta-brotxetak

Errezeta: Maite Lekerika

Osagaiak:  Fruta zatiak: melokotoia, anana, abrikota, paraguaioa, banana, sagarra, laranja, kiwi...  Izozkia edo jogurta  Gurin apur bat  Prestetako erea: Gure gustuko frutak hartu eta, garbitu ostean, zatitan ebagiko doguz. Zatiak burruntzian ipiniko doguz, koloreakaz jolastuz. Zartagin baten gurin apur bat ipiniko dogu eta brotxetak arin-arin erreko doguz. Gura izanez gero, mahaira izozki edo jogurt batek lagunduta atera ahal doguz brotxetak.


Kantu saioa musikariek lagunduko dute Lazkaon

Lazkaon hilean behin euskal kantuak abestuz tarte atsegina igarotzeko elkartzen diren Kanta-kantari ekimeneko kideek laguntzaile gehiago izango dituzte, bihar. Ekitaldi berezia prestatu dute elkarlanean Goierriko Euskal Eskolak eta Lazkao Txiki musika eskolak, 19:00etatik aurrera, Gerriko elkartean.

Hamalau-bat musika ikasle eta hiru irakasle batuko zaizkio kantuzale taldeari. Gitarra, teklatua, zeharkako txirula eta beste hainbat musika-tresnak lagunduko diete abeslariei. Hileko lehenengo ostiralean elkartu ohi da lazkaotar multzo bat, lagun artean abesteko. Baina irekia da, edozein joan liteke nahi duenean.


Hau den/k umoria!

Tarteka marteka, etxean ditugun ahizpa hauek gure etxeko telebista pribatizatzen dutenean, eurek ohiko dituzten programak ikusten ditugu. Laurak ere ondo sartzen gara etxeko sofan baina oraindik ez gara ohitu telebistako aurkezleekin dituzten garrasi bidezko bakarrizketekin. Saio lakrimogenoetan negar besterik ez dute egiten eta horrelakoetan, argazkilariak eta biok alde egiten dugu euren ondotik, metro gutxira bada ere.

Telebista aurrean batzuetan eta etxean besteetan, atzo ez genuen iluntze txukuna izan, itzala buru barrura sartzen saiatu baitzen. Nola edo hala atera ginen endredutik, eta gure neska motzak negarrez utzi genituenez (ez gara hain gaiztoak), zin egin genion geure buruari gaur ez ginela gauza tristeen inguruan hizketan ariko.

Beraz, gaur abesti alaiak ekarri nahi izan ditugu gure burura. Zaila, esan genizuen. Gure ahizpa maiteei begiak handitu, izugarri handitu zaizkie gure euskal kanten errepertorio alaiaren zati txiki bat kontatu diegunean: txoriak txori, Xalbadorren heriotzean, Azken dantza, Loretxoa… Portzierto, Loretxoa kasualitatez idatzi dudan honetan: ez al diezue antzekotasun handia hartzen Loretxoaren eta Txoriak txoriren letrei? Hegoak ebaki, arantzak kendu… en fin, oraintxe bururatu zaidan zerbait izan dela.

Izan ere, eta Txoriak Txori kantaren jatorriari, sorkuntzari, zabalkundeari eta garaiari errespetu eta miresmen guztiarekin: ez al genuen kanta tristeagorik konfinamendu honen lehen egunean kantatzeko? Italiarrek Azzurro kantatzen dute, espainiarrek Resisitiré (txinatarrena oraindik ez zaigu heldu), eta guk, geure baitako binilo beltz horretan, baina horrela ez zen gehiago txoria izangorekin jarraitzen dugu bueltaka, Aurrera tabernako serbileta hartan idatzitakoa geure zalantzen erdigunea balitz bezala.

Bere garaian prentsa oharrez adieraziko dizuegu baina aurreratu dezakegu, Zelai ahizpen laguntzaz antolatuko dugun Sabrina Salernoren emanaldian ez dela Txoriak txori abestia errepertoyuan agertuko. Sentitzen dugu txoriaktxorifilikoengatik, Laboazaleongatik eta maila bat igota, Artzezaleongatik (letra juntatzaileon aldarria egin dezagun: Laboak EZ zuen Txoriak txori idatzi!) baina ez dugu kantua gehituko.

Hala ere, eta egunari ezpain ondoko zimurra ateratzeko, Italiatik heldu zaigun primiziya erakutsiko dizuegu. Zuei bakarrik, halaporai beste guztiak. Prest?

Zer iruditzen? Oraindik ez du letra ikasi baina denbora soberan dauka. Koristak ere behar dituela esan digu mezu bidez eta jakin badakigu lerro hauek irakurtzen ari zareten askok duzuela kantak (euskal kanta tristeak tartean) abesteko abilezia eta ohitura.

Casting-a, koroadun birus hau amaitzen denean egingo dugu, orain nahiko lan beste bi hauekin! Hasi ahotsak txukuntzen, hala ere. Gogoratu udako kanta izango dela! Eutsi umoreari!


'Bateragune auzian' zigortutakoak askatzeko eskatuko dute Logroñoko espetxearen aurrean

Martxoaren 2an egingo dute elkarretaratzea, eguerdian, eta hainbat eragilek babestu dute. Gainera, jakinarazi dute Jonan Fernandez Eusko Jaurlaritzako Bake eta Elkarbizitzarako idazkari nagusiari bilera bat egiteko eskatuko diotela.

Sonia Jacinto, Arkaitz Rodriguez, Rafa Diez, Arnaldo Otegi eta Miren Zabaletaren senideek eta Arnaldo Askatu, Politika Askatu plataformak antolatu dute elkarretaratzea, eta haiek eman dute gaur horren berri. Bateragune auzia-n zigortuak izan ziren bostak aske uzteko eskatuko dute, Logroñoko espetxearen aurrean egingo duten elkarretaratze batean. Martxoaren 2an egingo dute, eguerdian. Bertan dira preso Otegi eta Rodriguez.

Askotariko eragileek babestu dute dagoeneko protesta. Alderdi politikoen artean, ezker abertzaleak, EAk, Aralarrek eta Alternatibak bat egin dute egitasmoarekin. Gainera, beste ordezkari politiko batzuk ere izango dira Logroñoko kartzelaren kanpoaldean, ERCko Espainiako diputatu Joan Tarda eta Gipuzkoako ahaldun nagusi Martin Garitano kasu. Sindikatu ugarik ere atxikimendua adierazi dute: esaterako, EILASek, LABek eta ELAk.

Gaurko agerraldian, salatu dute bostek 1.223 egun daramatzatela preso. Horiek askatzeaz gain, euskal presoak Euskal Herriratzeko eta gaixo daudenak libre uzteko eskatuko dute.


Ezinegona Venezuelan, Parlamentua osatu baino ordu batzuk lehenago

Henry Ramos Allup Asanblada Nazionaleko presidente berria batzorde parlamentarioen egoitzan sartzen saiatu da, baina bertako zaindari batek eragotzi dio.

Parlamentu berria osatzeko orduak falta direnean ezinegona nagusi da Venezuelan. Oposizioak gehiengoa izango du erakundean, baina Banku Zentralaren mesedetan eskumenak murriztu dizkiote dagoeneko, lege erreforma batekin.

Henry Ramos Allup Asanblada Nazionaleko presidente berria batzorde parlamentarioen egoitzan sartzen saiatu da, baina bertako zaindari batek eragotzi dio. Oposizioko 112 diputatuk Ramos izendatu zuten igandean.

Iraganean parlamentari gisa egindako kudeaketan aurrezkien balantzea eskatu nahi zuen diputatuak, baina Parlamentuko atea zaintzen ari zen "morroi" batek ezin zitekeela sartu esan zion. Horregatik, "zuhurtzia eta sosegu handiz" alde egitea erabaki zuen.

Alde egiteko erabakia hartu zuenean, chavistek ustez Ramos Allup iraindu zuten. Hala, diputatuaren ibilgailua kolpekatu zuten.

Nahiz eta Justizia Auzitegi Nagusiak lau diputaturen izendapena (oposizioko hiru eta chavista bat) bertan behera utzi, 112 hautetsiak Parlamentua osatzeko ekitaldian izango direla berriro esan du Ramos Allupek. Auzitegi horrek "legitimitaterik" ez duela adierazi du Allupek.

Henry Ramos Allup Asanblada Nazionaleko presidente berria. Argazkia: EFE

Bi aldeetako jarraitzaileak Parlamentuaren osatzeko ekitaldian

Asanblada Nazional berria osatzeko ekitaldian, diputatuak laguntzeko eskatu diete Ramos Allupek eta buruzagi chavistek jarraitzaileei.

Parlamentuaren egoitzara arte, kaleetan barrena, diputatuak laguntzeko eskatu die Batasun Demokratikoaren Mahaiak (MUD) boto-emaileei. Era berean, gauean Venezuelako bandera etxebizitzetan altxatzeko eskatu du, "jaieguna" izango delako.

Bestalde, ekitaldi berean laguntzeko eskatu diete diputatu chavistek jarraitzaileei. Gainera, ordezkari chavistek "iraultza bolivarianoaren lorpenak" defendatuko dituztela agindu dute.

Diputatuak laguntzeko eskatu die Madurok chavistei, baina bakean eta "probokazioetan erori gabe". "Larrialdi nazionaleko" dekretua aurrera ateratzeko Asanblada berriaren babesa eskatu du agintariak, "ekonomiaren gai nagusiei" eusteko.


"Better things" telesaila ekarri digu Amaia Garciak

Aste honetako proposamena Martxoaren 8ko aldarrikapenarekin bat dator. Amaia Garciak "Better Things" aukeratu du; mezu feministak, eguneroko arazo txikiak eta enpatizatzeko gaitasuna nabarmendu ditu.

Hirugarren denboraldia estreinatu du "Bettet Things" telesailak, eta aste honetan Emakumearen Nazioarteko Eguna dela eta, horixe bera proposatu digu Amaia Garciak. Modu batera edo bestera identifikatuak sentitutko garen pertsonaiez betetako telesaia dela aurreratu digu.


Manu Aierdi: "AHTren Gasteizerainoko bideak edukiera nahikorik izanen ote duen zalantza dugu"

Nafarroako Gobernuak alegazioak aurkeztu berri dizkio Abiadura Handiko Proiektuari: Euskal Y-rekin eginen den loturarentzat bi aukerak mahai gainean mantentzea nahi dute, Gasteizkoa eta Ezkio-Itsasokoa. Gainera, hirugarren aukera bat azter dadila ere nahi du Aierdik.

Garapen ekonomikorako presidenteordeak argi utzi du zergatik aurkeztu dituzten alegazioak: ez dute horren argi ikusten Gasteizko aukerak edukierari, dagokionez gaitasun nahikorik izanen duen. Horregatik zalantzak dituzte eta Gasteizko lotura zein Ezkio-Itsasokoa mantentzen segitzeko nahia plazaratu du garapen ekonomikorako presidenteorde Manu Aierdik.

Abiadura Handiko Trenaren aldeko jarrera hartua du Gobernuak, nahiz eta, laukoaren barruan ez duten jarrera bateraturik: EH Bildu, Podemos-Ahal Dugu eta Izquierda-Ezkerra ez datoz bat.


Hauteskundeetarako errolda bisita daiteke

Urriaren 21ean Gasteizko legebiltzarrerako hauteskundeak izango dira, eta Errenteriako Udalak jakinarazi duenez, dagoeneko ikus daiteke hauteskunde errolda Errenteriako Udaleko Erregistro Orokorrean. Irailaren 3tik 10era egiaztatu ahal izango dute interesa dutenek.


Trafikoaren eskuduntza Foruzaingoaren esku egongo da

Uxue Barkos presidenteak eta Pedro Sanchez Espainiako presidenteak bilera egin dute gaur Monkloan. Hitzarmen Ekonomikoaren Legearen erreforma azkartzea adostu dute.

Trafikoaren eta errepideen segurtasunaren eskuduntza Foruzaingoak izango du aurrerantzean. Hala jakinarazi du Uxue Barkos Nafarroako Gobernuko presidenteak, Pedro Sanchez Espainiako gobernuburuarekin Monkloan egindako bileraren ondoren.

Abenduan edo urtarrilean eskuratuko du foruzaingoak eskuduntza hori. Data finkorik ez dute finkatu, baina eskuduntza legegintzaldi honetan eskuratuko dutela azpimarratu du. Orain arte foruzaingoak Guardia Zibilarekin partekatzen zuen ardura hori.

Transferitu gabe dauden eskuduntzen egutegi bat eskatu dio Nafarroako presidenteak Espainiako gobernuburuari.

Hitzarmen ekonomikoa

Hitzarmen Ekonomikoaren Legea egokitzeko negoziazioak azkartzea ere erabaki dute bi aldeek. Ez dute akordiorik lortu ordea 113 milioi euroko inbertsio jasangarriari buruz, baina bide horretatik lanean jarraitzeko aukera ikusi du Nafarroako Gobernuko presidenteak.

Pedro Sanchez Monkloara iritsi zenetik lehen bilera izan dute. Gainera, Nafarroako eta Espainiako gobernuek 2012tik egiten duten lehen bilera ofiziala izan da.


Gaixo dauden eta edadetuak diren presoak aske uzteko eskatu du EH Bilduk

EH Bilduk azaldu duenez, koronabirusaren krisia eragin handia izaten ari da kartzelaratutako pertsonen gainean. Testuinguru honetan EH Bilduk uste du kutsatzea saihesteko, Kartzela Erakundeen Idazkaritza Orokorrak bestelako neurri alternatiboak hartu beharko lituzkeela, "presoen osasuna bermatuz eta baita ere euren eskubide penitentziarioak babestuz".

EH bilduk azaldu du, presoak baimenak galtzen ari direla, moduloetan konfinatuak izaten ari direla, familiarrekin komunikaziorik gabe eta gaixotasuna kartzeletan barreiatzeko arriskupean. Gaineratu dute, salbuespen egoera honek ezin duela ahalbidetu kaleratze datak luzatzea, irteera baimenak bertan behera uztea eta presoen ibilbide penitentziariak oztopatzea.

"Bereziki, kaleratzeko baimenen eskubidea duten presoak, baldintzapeko askatasuna egikaritzeko eskubidea dutenak edo adin txikiko umeen kargua duten emakumeen kasuetan, askatasun mugatuan geratu daitezke, beharrezko diren segurtasun neurriekin eta etxeko konfinamenduan, gainontzeko herritarrak bezala".

Gehitu dutenez, "osasun krisi honek larriagotzen du oraindik ere gehiago gaixotasun larri eta sendaezina duten presoen egoera, edo baita 70 urtetik gorako adina dutenena. Legeak pertsona hauen kaleratzea aurreikusten du. Testuinguru honetan, guztiz lehentasunezkoa da bere askatasuna, kartzelak baino egoera osasungarriagoa duten euren etxeetan egin daitezen, profilaxi eta zaintza baldintza egokietan".

Erantsi dutenez, euren uste neurri horiek lagungarriak izango lirateke birusaren hedapena saihesteko kartzeletan.


Lanak hasi dituzte Atzeko kalean

Kalea bera eta espaloia altuera berean egongo dira eta oinezkoek izango dute lehentasuna. Hiru hilabete iraungo dute lanek eta trafiko aldaketak ekarriko dituzte.

Hiru fasetan egingo dituzte Atzeko Kaleko obrak. Aste honetan hasi dira lehen zatia egiten; Ramon Irizar kaleko kantoitik Foruen plazarainoko zatia eta udaletxe ostea, alondegia, berrituko dituzte lehenbizi. Lan horiek egiteko materiala alondegian pilatu dute langileek. Kalea itxita egongo da, obrak egiteko, eta bitartean zirkulazioa Kale Barritik bideratuko da.

Kirrineneko kantoia eta Eskolatxo eta Irizar okindegien kantoia ere lan hauen barruan sartzen dira. Ur hoditeria eta bestelako azpiegiturak ere berrizteko ere aprobetxatuko dituzte lan hauek. Guztira hiru hilabete beharko dituzte obrak egiteko; irailaren hasierarako bukatuko dituzte. Gero, trafiko aldaketak egongo direla aurreratu du hirigintza zinegotziak.

Atzeko Kaleko goiko aldean bezalaxe, plataforma bakarra egokituko da, galtzada eta espaloia maila berean dituena. Hormigon inpreso deritzona botako da, alondegian eta udaletxe ondoko kale zatian izan ezik. Udaletxe inguruan adokinak jarriko dira, Kale Barriko ereduari jarraituz.


Edu Zabalarekin inauteriez

Adunan izango da inauterien inguruan hitzaldia ematen, eta gurean izan dugu.


Beste harribitxi bat

Xabier Montoiak beste harribitxi bat atera du. Beste kantu eder sorta bat: kantu onak, hunkigarriak, soilak eta sendoak. Giroak lasaiak dira, melodia politak, eta kantak oso ongi jantziak daude, beren neurrian, apaingarri gutxi dituzte baina nahikoak.

Kantek barru-barruan nabaritzeko egoerak eta sentipenak azaltzen dituzte: denboraren joana, oroimena, adiskidetasuna, maitasuna, eustea, zutik irautea, aurrera egitea... Xabier Montoiaren ahotsak eta kantatzeko moduak, musika tresnen notekin ongi lagunduta, ederki transmititzen du hori guztia, eta kantek zirrara sorrarazten dute.

Ibon Rodriguezek egin duen lana aipagarria da, pianoa eta gitarra jo eta abesteaz gain konponketak eta grabazioa prestatzeko zereginak egin ditu. Hark sortu ditu diskoan dauden hamar kanten orkestra moldaketak, paperaren gainean idatzi, eta partiturak Itziar Lertxundi (txeloa eta ahotsak), Monika Peino (biola), Leire Pikabea (biolina) eta Xabier Zeberio (biolina) musikariek bikain interpretatu dituzte Fredi Pelaez soinu teknikariaren gidaritzapean Beasaingo Pottoko estudioan.

Aspaldi nengoen Xabier Montoiaren disko berriaren zain –aurrekoa, Montoiaren mundu miresgarria (Bidehuts) 2011n kaleratu zuen–, onartu behar baitut oso atsegin dudala egiten duena, bai diskoetan bai liburuetan, eta disko berria ere oso gustuko dut.

Sortzaile handia da, bere ibilbidean hamaika kanta eder sortu ditu. Beti oporretan (Esan Ozenki, 1995) bakarka kaleratu zuen lehen diskoa eta gero, beste sei osatu ditu, eta diskoz disko beti zerbait desberdina egin du. Pop-rock, gitarra doinu indartsuak, elektronika, eta beste hainbat modutan jantzi izan ditu bere kantak, baina denetan dago bere begirada, ikuspegia eta nortasuna, bere inspirazioa, kantak egiteko modua, bere estiloa. Gorraizea lana aurreko diskoaren orpotik etorri da, eta txeloa, pianoa eta gitarra akustikoaz gain, beste hari musika tresna batzuk erabili ditu.

Lan berriaren kantekin jendaurreko emanaldiak udaberri aldera egingo omen dituzte. Horien zain gaude, beraz, kanta hauek bertatik bertara sentitzeko, jotzen ari diren unean.


Arkupeko azoka

Irurtzungo Elikagai Bankuaren aldeko 903 euro eskuratu ziren.

Udaberriko bigarren eskuko azoka plazan egitea erabaki zuen Itxipuruk. Eguraldiak ez zuen lagundu eta, horregatik, arkupeak materialez bete zituzten. Akaso eguraldiak eraginda aurreko aldietan baino jende gutxiago ibili zen bigarren eskuko azokan. Produktu salduena arropa izan zen beste behin. Akaso Liburuaren Egunaren gertutasunagatik liburu asko eraman zituzten azoka bisitatu zutenek.

Guztira 903 euro eskuratu ziren igandean. Horri larunbateko elkartasun afarian aterako direnak gehitu beharko zaizkio, baita Itxipuruko kontu korrontean egiten diren ekarpenak ere. Jasotako dirua Irurtzungo Elikagai Bankua hiru hilabetez esnez eta olioz hornitzera bideratu nahi da. Bankuak martxoan 60 familia (200 pertsona) elikatu zituen.


Goieta tabernak irabazi du Zaldi Proben BizkaikoTxapelketa

Nabarnizko probalekuan jokatu zuten zapatuan Zaldi Proben Bizkaiko Txapelketa. Mungiako Goieta tabernak irabazi zuen, 68 untza eta 4,24 metro eginda.Sei probalari aritu ziren nor baino nor gehiago, eta alde estua egon zen irabazlearen eta Patxua tabernako ordezkariaren artean. 68 untza eta 2,10 metro egin zituen.Aulestiko Kobak egin zuen hirugarren, eta Mañuko Erauzkinek, berriz, laugarren.


Jon Goio Jimenez espetxeratu egin dute

Aiala Zaldibar eta Iraitz Gesalagaren Espainiaratzea onartu du Parisko kasazio auzitegiak

Frantziako Poliziak herenegun atxilotutako Jon Goio Jimenez espetxeratzeko agindu Paueko auzitegiak. Amnistiaren Aldeko Mugimenduak jakinarazi duenez, Seysesseko espetxean aurkitzen da. Jimenezen atxiloketa Espainiako Justiziak egindako euroagindu eskaera batekin du zu zerikusia. Euroagindua ostiralean aztertuko dute Paueko auzitegian.

Egun berean atxilotutako Ibai Agirrebarrena gazteari buruz ez da informaziorik zabaldu. Parisko epaile antiterrorista batek ireki duen dosier baten barnean kokatzen da haren atxiloketa.

Parisko kasazio epaitegiak, berriz, Aiala Zaldibar eta Iraitz Gesalagaren Espainiaratzea onartu du. Askatasunak jakinarazi duenez, hamar egunen bueltan jarriko dituzte Espainiako polizien esku.

Urtarrilaren 18an atxilotu zuten Zaldibar, Segi gazte erakundeko kide izatea egotzita, eta Gesalaga urtarrilaren 11n, ustez 2008ko polizia operazio batean ETAri atzemandako agiri batzuetan haren izena agertzen zelako. Urtarrilaren 25ean haien aurkako euroagindu eskaera onartu zuen Paueko auzitegiak. Biek helegitea jarri zuten Parisko kasazio auzitegian.

Euroaginduen aurka

Pasa den asteko astelehenean atxilotutako Beñat Lizeaga, Aitziber Plazaola, Bergoi Madernaz eta Aiala Zaldibar gazteen euroaginduak onartzen dituen edo ez erabakiko du Paueko auzitegiak heldu den asteartean. Egun berean aztertuko ditu egun bat geroago atxilotu zituzten beste hiru gazteen — Endika Perez eta Jazint eta Xalbador Ramirez anaien— aurkako euroaginduak.

Irati Tobarrek, auzi horrengatik aske den gazte bakarrak, berriz, bi asteko baraualdiri ekin dio. Berarekin batera Iker Elissalde eta Xabi Irigoien hautetsiak parte hartzen ari dira. Horren harira, elkarretaratzea egin zuten atzo Hendaian eta ekimenean hainbat hautetsik eta eragilek parte hartu zuten, besteak beste, Ainitza udal taldeak eta LABek.


Tren istripua izan da eguerdian Orioko geltokitik gertu

Zauritu arin bat izan da eta tren zerbitzua etenda dago Orion

Gaur, asteartea, 12:15 inguruan, Bilbotik Donostiara arteko ibilbidean zihoan trenak, Orioko geltokira iristear zela –300 metro lehenago– azken egunetako euriak eragindako lurjausi batekin topo egin eta ez du gelditzeko astirik izan. Ondorioz, boggie -ardatz- bat errailetik atera da. Hala, hamar minutuz argirik gabe egon behar izan dute erabiltzaileek tren barruan handik atera ahal izan duten arte.

Ehun inguru bidaiari zeramatzan trenak istripua gertatu den unean, eta horietako batek zauri arinak izan ditu belaunean; dena dela, geltokira iritsi ondoren, anbulantzian eraman dute osasun etxera oinarrizko azterketak egitera. Gainontzeko bidaiari guztiek ere oinez joan behar izan dute Aia-Orioko geltokira Euskotreneko eta Euskal Trenbide Sareko langileen laguntzaz. Ez da erraza izan bidaiariak trenetik errailetara jaistea, izan ere, gehienak edadetuak ziren eta inguruan ez zuten nasarik.

Tren zerbitzua etenda izango da trenean konponketak egin eta berriz errailera sartu arte eta lan horietan ari dira Euskotreneko eta Euskal Trenbide Sareko teknikariak. Batetik, errailean berriz sartu beharko dute trena garajera konpontzera eramateko eta bestetik harriak kendu beharko dituzte. Bide batez baita kalteak zenbatekoak izan diren aztertu, zertan eragin duen ikusi eta azpiegiturak konpondu.

Bien bitartean autobusarekin ordezkatuko dute tren zerbitzua. Zarautz eta Donostia artean eta Orio-Zumaia norabidean, Bilbo artean, izango da aldaketa tren zerbitzua berriz abian jarri arte.

Karkara abisurik gabeBeste hedabideei eta sare sozialei esker izan dute istripuaren berri Karkarako kazetariek. Behin notizia jakinda, prentsa oharra helarazi digute ETSko komunikazio bulegotik eta tratua zuzena izan da. Dena dela, istripua jazo den tokian izan dugu argazkiak egiteko aukera, nahiz eta ez izan ohiko bidetik.


Israeldarren eta palestinarren artean bakea errazteko prest agertu da Trump

Helburu horrekin bi herrialdeekin negoziatzeko prest agertu da Ameriketako Estatu Batuetako presidentea.

Israeldarren eta palestinarren artean bakea ekarri dezakeen “akordioa errazteko” prest agertu da asteazken honetan Donald Trump Ameriketako Estatu Batuetako presidentea. Bere esanetan, bi aldeek zuzenean negoziatu behar duten gaia da, eta AEBk ez luke bakea inposatu behar.

Mahmoud Abbas Palestinako Aginte Nazionalaren (ANP) presidentearekin batera egindako agerraldian, bi herrialde horien arteko bake akordioa lortzeko “konpromisoa” hartu duela esan du Trumpek. Hala, helburu hori lortzeko bi aldeekin lan egiteko prest agertu da.

“Nire esku dagoen guztia egingo dut akordio hori errazteko. Haiek nahi dituzten gaietan bitartekari lanak egiteko prest nago”, esan du Trumpek. Ildo horretatik, israeldarren eta palestinarren bake akordioa lortzea bere bizitzan zehar akordiorik zailena dela behin eta berriro entzun duela gaineratu du.

Dena dela, bi herrialde horien artean bakea lortzeko bere iritziz eman behar diren urratsen inguruan ez du xehetasun gehiagorik eman nahi izan AEBko presidenteak. Hala, akordio iraunkor bat lortu ahal izateko Palestinako buruzagiek indarkeriaren kontra aho batez hitz egin behar dutela nabarmendu du.

Halaber, bakea Estatu Islamikoari aurre egitea eta bestelako talde terroristak garaitzea dela ziurtatu du Trumpek.


Batuta, beste batzuen eskuetan

Bizkaiak Jaurlaritzari BOS eta EOS biltzea proposatu dio, dirua aurrezteko. Orkestretako ordezkariek uste dute irizpide sozialak eta musikalak ez direla aintzat hartu.


Urte arteko inflazioa % 1,1era jaitsi da apirilean

Martxoan urte arteko inflazioa % 1,2koa zen eta, beraz, hamarren bat egin du behera azken hilabetean. Hileko kontsumorako salneurrien garapenari dagokionez, apirilean % 0,8 egin dute gora.

Urte arteko Kontsumorako Prezioen Indizearen (KPI) tasa hamarren bat jaitsi da azken hilabetean eta % 1,1ean kokatu da apirilean, Espainiako Estatistika Institutuak emandako KPI aurreratuaren arabera.

Pakete turistikoen eta gasaren merkatzeak eragin du beherakada hori; izan ere, aurreko urteko hilabete berean garestitu egin ziren.

Azken hilabetean prezioek izan duten garapenari dagokionez, ostera, prezioek % 0,8 egin dute gora martxotik apirilera bitartean.

Espainiako Estatistika Institutuak maiatzaren 11an jakinaraziko du KPIaren apirileko behin betiko datua.


Gure Eskuren Tripontzia zozketan parte hartzeko txartelak eskuragarri herriko saltokietan

Inoizko sari potoloena zozketatuko du Gure Esku mugimenduak antolaturiko Tripontzia zozketak; urtarrilaren 20an banatuko dituzten 94.000 euro! Zozketarako txartela erosita, "Tripontzia: burujabetzara bidean" komiki digitala eskuratzeko beharrezko kodea eskuratuko duzue, eta sariak irabazteko aukera emango duen zenbaki bat. Usurbilen hainbat guneetan jarri ditu salgai boletoak, Gure Eskuren lan taldeak.

"Aldaketa handiak herritar askoren erabakien ondorio izaten dira: erabaki txikiek egiten baitituzte aldaketa handiak posible. Zuk ere hartu dezakezu erabaki txiki bat, eta urrats handi bat egin edozeri buruz erabakitzea posible egiteko bidean. Erosi Tripontzia istorio sorta eta parte hartu 94.000 euroko zozketan! ", luzatu du gonbita Gure Eskuk.

"Ez galdu aukera"

Urtarrilaren 20rako inoizko sari potoloena zozketatuko du Gure Eskuk antolaturiko Tripontziak. 60.000 euroko sari nagusia eta diru kopuru baxuagokoak diren sari gehiago. Zozketan parte hartzeko txartelak erosi besterik ez dago. Usurbilen, herriko Gure Eskuren lan taldeak, guneotan jarri ditu salgai: Atxega Jauregian, Aitzagan, Zubietako Alamandegin, Artzabalen, Bordatxon, Bentan, Guria tabernan, Santueneko Gure Elkartean, Laukoten, Opil Goxon, Txiribogan, Txirristran eta Zendoian. "Oraindik ez badaukazu, garaiz zabiltza zure zenbakia eskuratu eta zozketan parte hartzeko! Usurbilen hainbat taberna eta kafetegitan duzu eskuragai. Ez galdu aukera eta lortu zure boletoa! ", luzatu dute gonbita.

Txartelarekin batera, komiki digitala

Zozketarako txartela erosita, adi; txartelean bertan kode bat izango duzue. Kode honen bidez, "Tripontzia: burujabetzara bidean" izeneko komiki digitala ere eskuratu ahalko duzue. Txakur Gorria sortzaile kolektiboko kide Ane Labaka eta Nerea Ibarzabalek idatzitako 7 istorio biltzen ditu lan honek, Unai Gaztelumendiren ilustrazioekin batera. Pertsonaia ezberdinen bidez, erabaki txikiek burujabetzaren bidean duten garrantzia azpimarratzen dute istoriook.

TRIPONTZIA ZOZKETA

Zozketa eguna: urtarrilaren 20a.

Sariak:

Lehen saria: 60.000 euro zenbaki eta serie sarituarentzat.

2.000 euro zenbaki bereko gainerako zazpi serieentzat.

Bigarren saria: 1.500 euro saritutako bigarren zenbakiaren serie bakoitzarentzat.

Hirugarren saria: 1.000 euro, saritutako hirugarren zenbakiaren serie bakoitzarentzat.

Informazio gehiago:

tripontzia.eus

gureesku.eus


EH Bilduk Iriarte aurkeztuko du Jaurlaritzarako lehendakarigai

Agirre eta Larrion ziren koalizioaren beste bi hautagaiak. Iriartek uste du zaharkitutako formula bat litzatekeela EAJ-PSE gobernua

EAJk ez ezik, EH Bilduk ere aurkeztuko du Eusko Jaurlaritzarako lehendakarigaia inbestidura saioan: Maddalen Iriarte. Koalizioak EAJri eta Elkarrekin Podemosi hiruko gobernu bat eratzeko eskaintza egin zien Eusko Legebiltzarrerako bozen kanpainan, baita ondoren ere, baina ikusi du EAJk aukera hori baztertutzat duela, eta hark ere, beraz, lehendakarigaia aurkeztea erabaki du.

Horretarako, atzo batzar bat egin zuen, Donostian, Miramongo teknologia parkean. Lehenik eta behin, lehendakarigairik aurkeztu ala ez erabakitzeko bozketa egin zuten. Kasik aho batez erabaki zuten baietz, aurkeztea. Ondoren, Jasone Agirre Bizkaiko zerrendaburuaren, Miren Larrion Arabakoaren eta Iriarte Gipuzkoakoaren artetik bat hautatzeko bozketa egin zuten. Iriarte aukeratu zuten —EH Bilduk ez zuen botoen berri eman—. «Oso hunkituta nago hainbeste jende prestaturen artean ni aukeratzeagatik», esan zuen Iriartek. «Azala utziko dut honetan ere, hemen [oholtza] atzean ditudan gizon-emakumeekin herri hau beste leku batera eramateko». Haren arabera, badirudi EAJ-PSE gobernu bat datorrela. Zaharkitutako formula bat dela uste du; «ez du ezer berririk eskaintzeko».

EH Bilduk 2012an Laura Mintegi aurkeztu zuen lehendakarigai, eta inbestiduran 21 boto jaso zituen; koalizioarenak denak. Legebiltzarrak Iñigo Urkullu EAJko ordezkaria aukeratu zuen Jaurlaritzako lehendakari, jeltzaleen 27 botoei esker. EH Bilduk orain 18 parlamentari ditu. EAJk berriro Urkullu aurkeztuko du —28 legebiltzarkide dauzkate—. Hilabete barru izan daiteke inbestidura.

Arnaldo Otegik EH Bilduren batzarrean adierazi zuen kaleko lana ere ezinbestekoa izango dela.


ETA 'lehenbailehen' armagabetzea da Jaurlaritzak 'espero duen bakarra'

Horrela erantzun dio David Plari (elkarrizketarako ETAren ordezkaria), Garari emandako elkarrizketa batean armagabetze-prozesuan Jaurlaritzak izandako jarrera kritikatu ostean.

Eusko Jaurlaritzak igande honetan adierazi duenez, ETAk ekintza armatuak bertan behera uztea adierazi zuenetik bost urte igaro ostean, banda armatuarengandik "espero duen bakarra lehenbailehen" armagabetzea da.

Modu horretan, Iñigo Urkulluk zuzentzen duen Gobernuak ohar baten bidez erantzun dio David Pla presoari, ETAk gatazka konpontzeko elkarrizketarako izendatutako ordezkariari. Izan ere, Plak, Gara egunkariari igande honetan emandako elkarrizketa batean, kritikatu egin du armagabetze-prozesuan Eusko Jaurlaritzak izan duen jarrera.

Plaren arabera, erakundeak "ahalik eta epe laburrenean armagabetzeko" erabaki "irmoa" dauka; alabaina, armagabetzeari buruz 2015ean egin zuen proposamena "hilda jaio" zela aurpegiratu dio Eusko Jaurlaritzari. Bere aburuz, "Estatuek behartutako blokeo egoeratik abantaila politikoa ateratzeko PNVk asmatutako tresna" izan zen hura.

Aitzitik, ETAren ordezkariak "abiapuntu berri bat" jartzen saiatzea proposatu dio Eusko Jaurlaritzari.

Jaurlaritzak, ordea, erantzun du ez zaiola serioa iruditzen "ETAk, topaketa baterako deia egiteko hedabideak erabiltzea".

"ETAk, Espainiako Gobernuaren nazioarteko ordezkariekin iraganean topaketak izan ostean, Eusko Jaurlaritzarekin hitzordu bat eduki nahi izan balu, hedabideen bidez publiko plazaratzea, zalantzarik gabe, egin beharreko azken gauza litzateke", adierazi du.

Hartara, Eusko Jaurlaritzak "armagabetze-prozesuari era frogagarrian amaiera ematea" eskatu dio ETAri.

"Eusko Jaurlaritzak 2014ko abenduan mahaigaineratutako armagabetze-proposamena, Gobernuarentzat gutxienekoa da eta izan da. Armagabetzeari behin betiko eta arrazoizko eran heltzea da garrantzitsuena", azpimarratu du.


Lore Gazteak dantza taldearen 50. urteurrena borobiltzeko, abenduan hainbat ekintza egingo dituzte

Arrasateko Lore Gazteak dantza taldeak 50 urte bete ditu aurten, eta dagoeneko urteurrena ospatzeko hainbat ekintza egin dituzte. Baina hori nahikoa ez, eta abendurako erakusketa bat, hitzaldi bat eta ikastaro bat antolatu dituzte.

Alde batetik, taldeko arropa eta argazkien erakusketa jarriko dute Kulturaten, abenduaren batetik hogeira bitartean. 300 argazki baino gehiago jarriko dituzte ikusgai, baita 30 jantzi inguru ere. Astelehenetik ostiralera egongo da ikusgai, arratsaldeko 17:30etik 20.30era. Erakusketan gainera, taldearen ibilbidea laburbiltzen duen ikus-entzunezko bat egongo da, eta salgai jarriko dute abenduaren 9tik aurrera, 12 euroren truke.

Bestetik, Ane Albisuren eskutik, hitzaldia izango da abenduaren 11n. Tradiziozko jantziak izango ditu hizpide, eta dantzarako jantzien azken ehun urteetako ibilbidea aztertuko du, besteak beste.

Azkenik, Santamasak gertu direla eta, baserritar jantziaz gain, burko zapien erabilera sustatzeko asmoz, Xeli eta Ixiar Arregik ikastaroa eskainiko dute. Abenduaren 16an izango da, eta gainontzeko ekintza guztiak bezala, dohainik.


Xabier Lete omentzeko hainbat ekitaldi egingo ditu aldundiak, 2020an

Gipuzkoako Foru Aldundiak Xabier Lete omenduko du 2020an, Oiartzungo poeta eta abeslaria hil zela hamar urte beteko diren urtean. Hainbat ekitaldirekin aitortuko dute Leteren lana, eta horiek iragarri dituzte.

Lehenengoa urte hasieran izango da: Xabier Lete Nazioarteko Euskarazko Poesia Saria banatuko dute. Abenduaren 5era arte aurkez daitezke lanak; euskarazkoak izan behar dute, argitaratu gabeak eta —gutxienez— 500 bertso izan beharko dituzte. Saria 12.000 eurokoa izango da.

Sari hori, Denis Itxaso Kultura diputatuaren esanetan, Letek euskarazko poesia belaunaldi oso bati egindako lanaren aitortza da. “Humanismoan eta balioen defentsan oinarritutako euskal nortasuna eraikitzeko izan zuen dedikazioa nabarmena izan zen”, esan du Itxasok.

Ekitaldia eta funtsa

Bosgarrena izango den poesia sariaz gain, beste hainbat aitortza ere egingo dizkiote poeta oiartzuarrari. Leteren ibilbideak bezala, musika eta poesia uztartuko dituen ekitaldi bat prestatzen ari direla jakinarazi dute gaur.

Horrez gain, Gipuzkoako Foru Aldundiak eskuratu zituen artistaren funtsen aukeraketa bat egiten ari da Kultura Departamendua. Aukeraketa horrekin erakusketa bat osatzeko nahi dute, EAEn erakutsiko dutena.

Eta ezohiko beste aitortza ekitaldi bat izango da artistaren bizitzari eta lanari buruz egingo dokumental baten ekoizpena. 2020ko udaren ondoren estreinatuko dutela aurreikusi dute.

Bere herrian, Mugarri

Aldundiaren ekimenari Oiartzungo Udalarena batuko zaio. Aurreratu dutenez, datorren urtean Mugarri aldizkaria bueltatuko da. Xabier Leteri buruzkoa izango da, eta Eli Perez Gaztelu ari da koordinazio lanetan.

Xabier Lete 1944ko apirilaren 5ean jaio zen Oiartzunen, eta 2010eko abenduaren 4an hil zen.


Euskaraldiaren aurkezpena egingo dute bihar

'Euskaraldia, 11 egun euskaraz' ekimenarekin bat egin du Oñatik eta bihar, eguaztena, egingo dute aurkezpena osoko bilkuren aretoan, 18:30ean. Euskaraldia zer den azalduko dute eta nola egokitu daitekeen Oñatira. Batzorde bat osatu gura da hemendik eta abendura bitartean Euskaraldia Oñatin bistaratzeko. Norbanakoak zein eragileak daude gonbidatuta aurkezpen ekitaldira.


BOLA ETA TOKA HERRI ESKOLAN

Martxoaren 13tik 15era Sagarbideko gimnasioa bolatokia eta toka gunea bihurtu zen Lehen Hezkuntzako 3. mailatik 6. mailako ikasleentzat. Gipuzkoako Bola eta Tokako Federaziotik Zarautzeko begiraleak etorri ziren bi modalitate hauen berezitasunak ezagutu eta bietan jolastera: materialaren ezagutza, oinarrizko arautegia, gorputzaren jarrera eta keinuak… a! eta batez ere punteria!

Primeran pasatu genuen! Eskerrik asko!


Fiskaltzak ikerketa abiatu du diputatuen aurkako erasoak argitzeko

Artur Mas Kataluniako Gobernuko presidenteak iragarri du aurki atxiloketa gehiago egingo dituztela, eta "kale borroka" Parlamentura eraman dutenen aurrean "irmoak" izango direla.

Kataluniako Fiskaltzak ikerketa abiatu du atzo Bartzelonan hainbat suminduk diputatuei egindako erasoak argitzeko, iturri juridikoak aipatuta Europa Press agentziak jakinarazi duenez.

Hain zuzen ere, balizko delituak aztertuko ditu eta erasoen egileak identifikatzen saiatuko da Ministerio Publikoa.

Istiluetan, Esquadra Mossoek zazpi pertsona atxilotu zituzten, Poliziari desobeditzea egotzita.

Une kezkagarrienean, 3.000 ekintzaile baino gehiago izan ziren protestan, diputatuei Parlamentuan sartzen galarazten. Azkenean, parlamentarioak helikopterotan eta Mossoen furgonetetan sartu behar izan zituzten.

Artus Masek atxiloketa gehiago iragarri ditu

Bestalde, Artur Mas Generalitateko presidenteak iragarri du hurrengo orduetan atxiloketa gehiago egingo dituztela, eta Justiziak "kale borroka" Kataluniako Parlamentura eraman zutenei "zigor eredugarria" ezartzea espero duela gaineratu du.

Gaur Bartzelonako Ganberan egindako saioan, Masek promestu du bere Gobernua "irmoa eta zorrotza" izango dela diputatuei eraso zieten "anker"en aurrean.

Agintariak bideo grabazioak aztertzen ari dira, "bortxa ekintzak" egin zituztenak identifikatu eta salatzeko.

Parlamentua blokeo saiakeratik abesteko abian jarri zuten polizia operazioaz mintzatu da Felip Puig Barne kontseilaria. Ciutadella parke atarian zeuden suminduek "iskanbilarako sekulako gogoa" zutela adierazi du.

Puigek prentsaurrean onartu du operazioak "gabeziaren bat" izan zuela, besteak beste, eraikinera sartu nahi zuten diputatuen osotasuna guztiz babesterik ez zutelako izan. Hala ere, helburu nagusiak bete zituztela adierazi du, besteak beste, eraikina babestea eta osoko bilkura egitea.

Arcadi Oliveres Justicia i Pauko presidenteak Kataluniako polizia iraundu duen aztertuko du barne ministroak. Oliveresen hitzetan, janzkera zibila zeramaten poliziek indarkeria erabili zuten atzoko istiluetan.

"Ezin da esan Kataluniako Poliziaren ordezkariek edo kideek indarkeria bultzatu edo erabili dutenik", esan du Puigek.


Mila euroko bi isun jarri dizkiote Erika Bilbaoren atxiloketa salatu zuen Leioako herritar bati

Mila euroko bi isun jarri dizkiote Leioako herritar bati, Erika Bilbao atxilotu zutenean egindako bi mobilizazioetan legez kanpoko oihuak egin zirela argudiatuta. Uribe Kostako Amnistiaren Aldeko Mugimenduak zehaztu duenez, bere izenean jakinarazi zitzaizkion Ertzaintzari bi mobilizazio horiek. Bilbon, preso baten gurasoei ere 500 euroko isun bana sartu dizkiete, errepresioaren kontrako erakundeak gaineratu duenez. Dagoeneko joan zen hilean Algorta, Berango eta Bilbora heldutako isunak salatu zituen Uribe Kostako AAMk. "Jakin badakigu isun gehiago ere sartu dituztela azken aldian. Isun horien guztien berri emateak duen garrantziaz ohartarazi nahi dugu, errepresio mota honek dakarren zamaren neurria hartzeko ezinbestekoa baita datu guztiak jasotzea", azaldu dutenez. Argazkian, irailaren 14an atxilotu zuten Erika Bilbao eta egun horietan mobilizazioak egin ziren Leioan.


Kontzertuak Sastiñan musika zikloa Jon Gartzia del Val arrasatearrak zabalduko du

Jon Gartzia del Val Quartet taldeak irekiko du ekaineko Kontzertuak Sastiñan musika zikloa. Gartzia arrasatearra da eta goi mailako musika ikasketak egiten dihardu Iruñan. "Musika modernoan goi mailako zikloa, pianoan espezialitatea", azaldu du. "Ikasketa amaierako proiektua da egiten nabilena, eta hori da aurkeztuko dudana", gaineratu du. Jazz estiloko abestiak eskainiko dituzte, gehienak arrasatearrak konposatuak, bertsio pare bat izan ezik. Gaur, egubakoitza, izango da emanaldia, 20:00etan.

Bebop eta hard bop estiloak

Arrasatearrak azaldu du 40ko hamarkadako bebop jazz estiloan eta 50eko hamarkadako hard bop estiloan oinarritzen dela euren musika. Bederatzi abesti dira musikariak konposatu dituenak, azkeneko bi urteetan.

Laukotea osatzen dute arrasatearrak (gitarra), Juan Carlos Hormigok (bateria), German Ruiz de Alejosek (baxua) eta Rafa Gonzalezek (saxofoia). Orain dela lau bat hilabete hasi ziren talde moduan kontzertuak eskaintzen.

Ekaineko zikloa, etxekoekin

Dagoeneko ezaguna da Aramaion ekaineko Kontzertuak Sastiñan musika zikloa –irailean ere egiten dute–. Aurten, herriko musikariei aukera eman nahi izan diete: datorren astean Amaia Arregi, Maialen Ballina eta Maider Gardoki hirukotea izango dira Sastiñan; ekainaren 19an Sustrai taldea; eta, ekainaren 26an bi talde elkartuko dira: Zarzamora eta Manex Arriolabengoa, Maria Izaga eta Sabin Aranburu. Elkarrekin joko dute Arriolabengoa bi taldeetako kide delako. Saio guztiak 20:00etan izango dira.


Abortatzeko eskubidea aldarrikatu dute

Emakumeen Nazioarteko Egunaren bezperan abortuaren aldeko kontzentrazioa egin da Altsasun.

Gure gorputza, gure erabakia. Abortua libre eta doan. Lelo horrekin elkartu dira 50 bat pertsona Altsasuko udaletxe parean. Espainiako Gobernuak proposatu duen legearen kontra protesta egin eta abortatzeko eskubidea defendatu dute. Altsasuko Feministak eta Bilgune Feministak deitu dute elkarretaratzea.


Ur edangarrian presio galerak somatuko dituzte Tabira inguruan

Presio galerak izango dira, gaur, Tabira auzune inguruko ur hornidura sarean. Ur hodi nagusian egin beharreko mantenu lanen eraginez egongo dira presio galera horiek 23:00etatik 01:00era bitartean.

Honako kale hauetan eragingo dute ur hodi nagusian egin beharreko mantenu lanek: Tabirabide, Arriluzeaga, Intxaurrondo, Zubiaurrea, Laubideta eta Zumar kalean. Baita Gssteiz Bidean eta Zumar parkean. Horrela jakin eragin dute udal arduradunek.


Egunean behin minutu bi jolasean

Egunean Behin euskarazko joko ezagunaren finala jokatuko da lehenengoz larunbatean, Azpeitian.

San Agustin kulturgunean izango den lehiaketa horretan 150 jokalarirentzako tokia baino ez da egongo, eta hortaz, denboraldi honetan jokoan bertan lehen postuetan sailkatu direnei gonbidapenak luzatu ondoren, gainerakoentzako izena emateko prozesu bat ireki eta zozketa egin behar izan du Codesyntax enpresa antolatzaileak.

Finalaren mekanikan zuzenekoak eta aldiberekotasunak izango du garrantzia: txanda bat baino gehiago izango da, eta jokalari guztiek aldi berean galdera berdinak erantzun beharko dituzte. Aurkezle paregabea izango du ekimenak, gainera: Kike Amonarriz. Sari nagusia Gabonetako otar eder bat izango da irabazlearentzat.

10 galderei erantzun

Oso dinamika errazeko jokoa da Egunean Behin. Bakarka edo taldean jokatzeko prestatuta dago, euskaraz; izenak berak dioen bezala, egunean behin partida bat jokatzeko aukera izango du jokalariak 10 galderei ahalik eta azkarren erantzunez. Asmatutako erantzun kopuruaren eta pasatako denboraren arabera, puntuak lortuko ditu; eta, puntuen arabera, asteko sailkapenenean gora edo behera egingo du. Astelehenetik igandera bitartean, irabazten duenak sari bat jasoko du.

Galderak askotarikoak dira eta iturri ezberdinetatik automatikoki daude hartuta. Euskarazko Wikipedia izan da nagusienetakoa, baina bestelakoak ere erabili izan dira; esaterako, argazki geolokalizatuen gunea izan zen Panoramio. Ezin ukatu aplikazio honen arrakasta, azken asteotan 45.000 lagunetik gora ari direlako jokatzen egunero.

Egunean Behin ez da larunbateko finalarekin amaituko: hurrengo bi asteotan ere iraungo du. CodeSyntax enpresak garatutako aplikazioaren asmatzaile Luistxo Fernandezen esanetan, "azken asteotan lortutako erakarpenaren ondorioz, pentsatu dugu ondo egon zitekeela Gabon jaietan ere, behintzat egun batzuetan, jai eta familia giro horretan ere jokatzeko aukera eskaintzea".

Urtarrilaren 27an, hirugarrena

Hortaz, bigarren denboraldiko azken astea abenduaren 29an ixten den astean izango da, eta jaiekin lotutako galdera sorta bereziak izango dira. Gero eten bat egingo dute, eta urtarrilaren 27an itzuliko dira berriro ere jokoaren hirugarren denboraldiarekin


‘Emakumeak, arraza eta klasea’ liburua landuko dute Danele Sarriugartegaz

Ikastaroa Etxelilan emango dute. Lehen saioa azaroaren 3 arratsaldez izango da, eta beste biak azaroaren 10ean arratsaldez eta 4an goizez. Aurretiaz izena eman behar da parte hartzekoEmakumeak, arraza eta klasea izenburua duen liburuaren inguruko ikastaroa emango dute Ondarroako Etxelila Emakumin Topalekuan Danele Sarriugarte Mochales irakasle, idazle eta itzultzaileagaz.Angela Davisek idatzitako liburuaren itzulpena egin du Sarriugartek, eta hiru egunetan emango du ikastaroa, Ondarroako Udaleko Berdintasun Sailaren eskutik.Antolatzaileen esanetan, «liburu mamitsua eta eragin handikoa» da Emakumeak, arraza eta klasea. Hori dela eta, ikastaroan edukiak sakonago landuko dituzte, sasoiko beste pentsalari eta idazle batzuen lanekin lotuko dituzte, eta gaur egungo egoerari ere erreparatuko diote. Bestalde, liburuak Euskal Herrian edukitako harreraz ere mintzatuko direla esan dute.Ikastaroa azaroaren 3an, 4an eta 10ean egingo da. Berdintasun Sailak adierazi duenez, azaroaren 3 eta 10eko saioak arratsaldez izango dira, 16.00etatik 20:00etara, eta azaroaren 4koa, berriz, zapatua izanda, goizez, 09:30etik 13:00etara.Ikastaroan parte hartu ahal izateko, aurretiaz izena eman behar da. Horretarako, Etxelilako 94-613 40 08 telefono zenbakira deitu edo etxelila@ondarroa.eus helbidera idatzi behar da, 16:30etik 20:30era. Berdintasun sailean ere eman daiteke izena, 94-683 3670 telefono zenbakira deituz edo emakume@ondarroa.eus helbidera idatziz, 09:00etatik 14:00etara.


Eseri eta hitz egin

Egunon.

Futbola: kirola eta plaza. Zirraragarria eta itzelezkoa da hautatu dudan argazkia, Kataluniako koloreek betetzen dute Bartzelonako futbol zelaiko harmaila; horixe erakusten argazkiak, alegia, herri baten borondatea etorkizuna eraikitzeko. Argazki eta ikur, horra futbolaren ekarpena bart.

Esertzeko eta hitz egiteko gonbita berriz ere, Kataluniak Espainiari. Borrak eta ziegak baino, berbak, hitzak, eleak... hitzarmenak, aterabideak.

Aukera du Espainiak demokraziaren historian lorratza uzteko. Ebidentziak ukatzea ez da ariketa intelektual jasoa. Hogeita batgarren mendean ez dago zertan hamabostean bezala jardun. Espainiak erakuts dezake ulertzen duela, badakiela mundua jirabiraka dabilela eta aurrera doala.

Edo, ez. Inkisizio politiko berriztatuarekin segitzeko gaitasuna erakuts dezake Espainiak. Espainiak eutsi diezaioke bere usai zaharrari, bere izaera antigoaleko, zaharkitu eta pikatuari.

Denon osasunerako, hobe litzateke esertzea, mokadu bat hartzea eta hizketan hastea... hobe litzateke.

Ongi izan. Gaur zortzira arte.


BIDEOAK: San Antolin jaietako bideoak

Lehenengo eguna:

Bigarren eguna:


Lagunduko Soraluzeko toponimia osatzen?

Soraluzek toponimia aberatsa dauka, beste herri askok daukaten moduan. Bostehun-seirehun izen ditu mendiak, errekak, baserria, etxeak... izendatzeko. Buruan dituzun horiek jasota al daude?

Begiratu hemen eta, ez baleude, bidal diezazkigukezu sorapedia.posta@gmail.com helbidera, eta sartuko ditugu!


Garoñaren piztuera

Bi urte joan ziren martxoan Fukushimako hondamendia gertatu zenetik. Bi urte, tsunami batek zentrala jo eta II. Mundu Gerraz geroztik Japonian izan den hondamendi handiena eragin zuenetik. 1971koa zen Fukushimako zentrala. Urtebete lehenagokoa da Garoñakoa, Espainiako zaharrena. Haren argia itzaltzear zela, badirudi berpiztu egingo dutela, nahiz eta ez bete Fukushimakoa gertatutakoaren ostean ezarri ziren segurtasun baldintzak.

Gaur erabakiko du Espainiako Segurtasun Nuklearraren Kontseiluak Garoñaren jarduna luzatu edo ez. Erabakian prebarikazio delitua egon litekeela salatu du Araba Garoñarik Gabe plataformak, eta luzatzeak garbi utziko lukeela botere politikoa multinazional elektrikoen interesen menpe dagoela. Hori guztia gauza larria izan arren, ordea, jakina izanik, ez da kezkagarriena. Osasun publikoko arazo bat da Garoña, beste ezeren gainetik, eta Nuclenor erakundeekin eta iritzi publikoarekin jolasten ari bada ere, larriena guztion segurtasunarekin eta osasunarekin jolasten aritzea da. Larriena eta inork onartu behar ez lukeena.


Juaristi ISBk garaipen errazarekin ekin dio urte berriari

92 eta 74 irabazi zion Logroñoko Clavijori atzo, kiroldegian, denboraldiko orain arteko neurketarik osoenetakoa jokatuta. Beñat Heviak eta Spencer Reavesek debuta egin zuten Iraurgikoekin etxeko zaleen aurrean.

Juaristi ISBk 92 eta 74 irabazi zuen Logroñoko Clavijoren aurka atzo Azpeitiko kiroldegian jokatu zuen Zilarrezko LEB ligako neurketa.

Denboraldiko orain arteko neurketarik osoenetakoa jokatu zuten Juaristikoek, aurkari zuzena duten Clavijoren aurka garaipen erosoa lortzeko. Beñat Hevia eta Spencer Reaves taldekide berrien aurreneko neurketa izan zen zaleen aurrean eta bi jokalariek itxura ezin hobea eman zuten, taldeari falta zitzaion sendotasuna emanez.

9-0 partzialarekin hasi zen neurketa, eta hirugarren laurdenaren hasieran errioxarrak 6 puntura hurbildu baziren ere, Juaristik erraz kontrolatu zuen partida. Garaipen horrekin, Iraurgiren gizonezkoen talde nagusia sailkapeneko laugarren postura igo da. Jokalari denak maila txukunean aritu ziren atzokoan, zaleen gustukoa izan zen talde itxura emanez. Bat nabarmentzekotan, Orlov pibotea nabarmendu beharko litzateke; defentsan zorrotz eta erasoan saskia birrinduz, 19 puntu baliotsu lortu zituen.

Lolo Encinasen taldeak datorren larunbatean Extremadura Plasenciaren kantxan jokatuko du. Ea hirugarren garaipena jarraian lortzeko gai den Juaristi.

Añares ISBren itzulera

Añares ISBri dagokionez, Eguberrietako etena atzean utzi eta igandean itzuliko da lehiara. 11:00etan, Azpeitiko kiroldegian, LF2ko sailkapeneko bigarrena den Patas Hijolusaren aurka jokatuko du Iraurgiren emakumezkoen talde nagusiak.


Egia dio

Jose Luis Otamendi ::Erlojuen mekanika

Susa

Orrialde kopurua ::90

prezioa ::11.50€

Jose Luis Otamendi itzal handiko poeta da, gure belaunaldia markatu duenetako bat. Lur bat zure minari (Susa, 1995) liburua giltzarri izan zen: idazkera dominatu egin behar zela orduan hasi ginen sumatzen idazle gazte asko, artean idazkerak berak dominaturik genbiltzanean.

Berandu hasi ginen han-hemenka bere mezuaren eztia irakurtzen, baina “tximeleta eri bat gelan sartu zaigu” hura, Deabruak Teilatuetan taldeak kantatua, profetikoa zen: tximeleta eri hori, idazkera bigun, apal, egiazko hori barruraino sartua daramagu honez gero, Oto irakurtzean sentitzen dugulako hezur-haragizko pertsona baten intimitatea ezagutzen ari garela.

Idazleak bihotza irekitzen duelako identifikatzen da irakurlea hainbeste berarekin, pazientziaz, maitasunez, arnasa luzeko poema orekatu eta leunen bitartez ailegatzen zaigu, sakon, mezua: sentitzea, sufritzea, galtzea… ez da txarra. “Jendea gara eta jendeak jendeari jende izatea dio zor”, dio halako batean, bere Azpeitiaz ari den bitartean, Xabier Aldairi dedikatutako Jendetasuna poeman.

Horregatik potentzia berezi bat gordetzen du bere baitan Erlojuen Mekanikak. Pazientziaren potentzia da. Berba bat bestea baino lodiagoa erabili barik, estridentziarik gabe, xuxurlaka, Otamendik indar itzel bat lortzen du konposizioetan. Ilea lazteko modukoak dira, esate baterako, Mundua eta Aberriaz zelan ahaztu poemak. Joseba Sarrionandiarengan bakarrik ikusi dut nik halako xamurtasuna, pentsamendu oso sinpleen bitartez munduaren bihotzera hurrera zaitzakeena. Pentsamendu horiek sortzen duten orea uniformea eta oso landua izateak, noski, badauka zerikusirik. Otamendik teknika poetiko itzela dauka, eta korronte bihur dezake ideien masa handia.

Baina, badiot, batez ere pertsona moduan egiten duen zintzotasun ariketa iruditzen zait dela klabea: irakurleak hasiera-hasieratik daki idazlea egia esaten ari zaiola, hitz egiten ari zaiola. Txori batek ezin du gezurrik esan kantatzen ari denean.

Abentura estetikoen zaleek ez dute kontsolamendua Jose Luis Otamendiren Erlojuen mekanikan aurkituko, hori seguru. Klasikoa eta posmodernoa da era berean liburu hau. Ez dakar ahapaldiz ahapaldi norabidez aldatzen den diskurtsorik, ezpada esanahiaren poesia, igerilariaren poesia, besarkadari eusten diona gurutzatzeko itsasoak, itsasoak eta itsasoak.


Irizar AEBetara begira jarri da Ormaiztegin

556 milioi euroko fakturazio errekorra lortu du autobusgileak 2013an, %10 inguru igota.Aste gutxian AEBetara bidaliko dituen lehen autobusak ekoizten hasiko da

Atzerapenak atzerapen, ezarritako helburua betetzear da Ormaiztegiko Irizar kooperatiba: AEBetako merkatuan lurreratzeko prest dauka azpiegitura. «Prototipoa adostu dugu bezeroekin, eta urtea amaitzerako prest izango ditugu lehen autobusak», iragarri zuen atzo Jose Manuel Orcasitas zuzendari nagusiak. Aste gutxian munduko merkatu konplexuenetakoan jarriko dituen lehen hiru autobusak ekoizten hasiko dira multinazionalaren egoitza nagusian, eta urtea burutzerako prest izango dira; 2015ean emango dituzte. Datozen urteetan «modu egokian» handituz joango den negozioaren lehen laginak izango dira.

Irizar ondo doa. Eslogan ezagun batekin laburtu daiteke autobus egilearen egoera: 2013an 556 milioi euroko fakturazioa lortu du, aurreko urteko emaitza %10 igota (53 milioi); errekorra ondu du berriro, 2011 eta 2012ko «urte historikoen ondoren». 5.368 autobus ekoitzi ditu kooperatibak bere bost lantokietan, Mexikon, Brasilen, Marokon, Indian eta Ormaiztegin. Lan zentro guztietan egon dira zenbaki positiboak, eta azken emaitza ere positiboa izan da, irabaziekin. Kasik 3.000 autobus goi mailakoak izan dira; «Indiakoak bestelakoak dira, apalagoak», azaldu zuen atzo Orcasitasek. Asiako merkatu hori gaur egun ez dator bat Irizarren estrategiarekin —bere garaian Txinarekin gertatu zen antzera—, eta, ondorioz, %5 baino ez du gorde Ormaiztegik TVS joint venturean.

Irizarreko zuzendari nagusia, baina, pozik da enpresaren martxarekin, bai Mexikorekin —merkatuaren erdia baino gehiago dute han, eta bederatziehun ibilgailu ekoitzi dituzte—, bai Marokorekin —mila autobus eta aurreikuspen onak dituzte—, bai Ormaiztegirekin ere. Brasilekin ez du kexurik izan orain arte, baina herrialde horren merkatua «gelditu egin da» azken hilabeteetan, eta aurreikuspenak ez dira onak, «arazo sozialek eraginda, beherakada nabarmena baitator». Ez da pattalaldi txikia, «luze joko duen zikloa baizik». Merkatuak %30 egin du behera aurten.

Europa mugitzen hasi da

Haatik, Irizarrek ez du herrialde jakin baten menpekotasunik. «Geografikoki oso hedatuak gaude, eta horrek ahalbidetzen digu merkatu batetik bestera gure interesen arabera aldatzea». Negozioaren %88 nazioartean dauka, ez alferrik. Txile, Australia eta Hego Afrikako merkaturako ariko da Irizar Brasildik, eta AEBetarako, berriz, Mexikotik, bi-hiru urteren buruan. Orain, berriz, Ormaiztegik hartuko du AEBetako jauzia egiteko ardura. 2013an ere azeleragailuari eragin diote Goierriko plantan, urte apalago batzuen ondoren. Europa eta Israeleko merkatuentzat mila autobus ekoitzi dituzte han, fakturazio osoaren %35. Aurreko urtearekin alderatuta, %15 igo da produkzioa Euskal Herrian; egunero bost autobus egiten dituzte.

Beraz, eguzkia zertxobait berotzen hasi da Europako merkatuetan, eta Orcasitasek uste du Espainian zein Euskal Herrian ere eskaerak handituko direla: «Bada garaia». Ezin da ahaztu aurtengo apirilera arte %9 hazi dela Espainiako merkatua. Fakturazioari begira, 2014. urtean iazkoaren bidetik joango dela uste dute Ormaiztegin, baina ez dituzte egiten aurreikuspenak. «Eskaerek esaten digute nola goazen», dio zuzendari nagusiak.

125. urteurreneko ospakizunetan da Irizar. 1889an fundatutako enpresa goitik behera aldatu zen XX. mendearen azken hamarkadetan, eta XXI.ean, berriz, irauli egin du jarduera —2008an Mondragon taldetik atera zen—. «Autobus marka oso bat gara orain, saldu osteko zerbitzuarekin, mundu osoan eta 24 orduetan», esan zuen zuzendariak. Ormaiztegiko multinazionalak produktu osoa saltzen du, autobusa, alegia, ez karrozeria bakarrik, eta azken urteetan elektronikarekin lotutako sektoreetan ari da, Datik, Jema eta berriki Alconza eta Masats erosi ondoren. Baina negozioaren %80 autobusetan dago.

3.500 enplegu ematen ditu Irizarrek mundu osoan; 750, Ormaiztegin, gehienak bazkideak. Hango instalazioak berritu ditu aurten, orain bi urteko zaharberritzearen ondoren, eta I+G atalean 18 milioitik gorako inbertsioa egiten jarraitzen du urtero; horren emaitza ikusgarriena Creatio zentroa da, Ormaiztegiko instalazioen barruan.


Kale artearen ordua heldu da

Bihartik domekara bitartean ospatuko da Lekeition Nazioarteko 29. Kale Antzerki Jaialdia. 22 konpainien 28 ikuskizun eta tailer edukiko ditu aukeran publikoakBihartik domekara arte kale artez gainezka egongo da Lekeitio. Dantza, malabare, zirku, musika, su ikuskizun eta umorez beteko ditu herriko plaza eta txokoak 29. Kalekak. Aurten, 450 lan proposamen baino gehiago jaso ditu Lekeitioko Nazioarteko Kale Antzerki Jaialdiak, eta horietatik guztietatik 22 konpainia aukeratu dituzte. Euskal Herriko beste herri batzuetatik, Kataluniatik, Madriletik, Estremaduratik, Alakantetik, Holandatik, Frantziatik, Danimarkatik eta Portugaletik etorritako artistak batuko dira Lekeition, ikusleei era guztietako zirrarak eragin asmoz.Miarritzeko Tetes de Mules taldearen ekitaldiak jarriko du abian egitaraua. Kalekaren antolatzaileek aurreratu dutenez, taldea buru-belarri dabil prestaketa lanetan, eta gaur eta bihar munstro eta gizaki bitxiez osatutako L’Entresort antzezlana eskainiko dute Eskolan. Helduentzako ekitaldia izan arren, 8-14 urte bitarteko haurrak heldu baten laguntzagaz joan daitezkeela azaldu dute. Formakuntza saioak ere baiGuztira, 28 ikuskizunez gozatzeko aukera edukiko dute ume, gazte eta helduek datozen egunetan. Sekzio ofizialak Matias Zanottiren Atuendos caprichosos izeneko jantzi eszenikoen erakusketa hartuko du, honen performance-agaz batera, bai eta ere Lucas Escobedo eta Lekittoko Deabruak konpainien proposamen ibiltariak eta Dikothomia Cia, Karl Stets, Godot, Baakai Katiuska, Estampades, Bilbobasso, Cia Nueveuno, Efecto R, Ganso y Cia, Hika Teatroa eta Barsantiren ikuskizunak.Era berean, bi formakuntza saio landuko dira: Rui Paixaoren Estado Omnium laborategia eta Matias Zanottik Revestidos sorkuntza tailerra emango du.


Udazkenean, uda eta negua

Iratxe Ibarrak irabazi du Bizkaiko Bertsolari Txapelketako lehen kanporaketa; saio hauskorra izan da

Denboran udatik gertuago izan arren, neguko hotzetik gehiago izan zuen Berriatuan jokatutako Bizkaiko Bertsolari Txapelketako lehen kanporaketak. Bertsolariek azaletik, estu eta justu egindako jardun hauskorrak gutxitan epeldu zituen pilotalekuan batutako berrehun bat entzuleak. Ohi baino hotzago abiatutako entzule kopuruaren termometroak ere, txapelketak aurrera egin ahala negutik udarako bidea egingo du. Negutik udarakoa egin zuen Iratxe Ibarra saioko irabazleak ere: saioa zortziko handian gaiak ihes eginda hotz hasi zuen, printza epel bakan batzuk bota zituen geroko bi ariketetan eta azken kantatzea egokitu zitzaion kartzelakoan bota zituen izpirik gozoenak.

Udaren eta neguaren artean mantendu zen saio guztian Arrate Illaro, mailari eutsita eta tarteka apur bat berotuta. Saioko gazteenen artean, Imanol Uria izan zen urduritasunari neurria hartzen gehien asmatu zuena; larriago aritu ziren Jone Larrinaga eta Inazio Vidal, azken horrek aleka gorako inpultsua egiten bazuen ere. Xabier Enbeitari ez zitzaion eroso antzematen oholtzan, lanen zama gainetik kendu nahian nabari zitzaion. Kantaeran galdu zuen bere bertsorik onenen eta umoretsuenen indarra. Oro har, gainontzekoek ere kantaeran galdu zuten bertsoetan berbaz zekarten indarra, eta kantaeraren erruz indarra galtzean, entzuleen erantzuna hoztu egiten zen.

Uda ere bazen

Zortziko handian Leire Bilbaok aurkeztutako gaiek udara eroan zituzten bertsolariak: oporretan arazo ekonomikoengatik kanpora joan ez zirenen, udan etxean haur sahararra hartu duenaren eta txosnetan lanean zebiltzanen ahotik kantatu zuten bertsolariek. Gaiei erreparatuta, plazetako uda giroko ohiko gaiak izan ziren lehen ariketan, eta bertsolariak eta entzuleak ere giro horretan jarri zituen. Zortziko txikiko ariketetako gaiek ere bertsotarako ohiko egoerak ekarri zituzten: rally gidaria izandako bikotekidearen kopilotu izateko beldurrez zen batena edo arropak garbitzera etxera eroaten dituen etxetik joandako alabarena, kasu.

Epai irizpideetan jasotzen denez: «Edozein neurri motatako bertsoak lor dezake, berez, puntuazio gorena». Seguruenez ohiturarengatik, doinu berezi luzeak aukeratu zituzten bakarkakorako, Ibarrak salbu. Betelanerako eta bertsoa osatzeko luzeegi egin zitzaizkien doinuok, batez ere azken lau sailkatuei.

«Aspaldiko partez, asteburu hau zeuretzat bakar-bakarrik egoteko hartzea erabaki duzu», aurkeztu zien gaia Bilbaok. Antzeko ideiak erabili zituzten ahotan, eta euren gertuko egoeran oinarrituta kantatu zuten gehienek.

Behin bakarrik egonda denbora zertan baliatu ez zekitela ziren gehienak; bakardadean zen Ibarrak ez, ordea. Hamarreko handian kantatu zituen bertsook. «Hemen jenteak jentea nahi dau / ehun baino hobeto 104 / ba nik bakarrik egon gura dot / ez lagun eta ez arau / bakardadea gauza ederra da / norberak bilatzen badau». Hauteskunde atarian, EH Bilduko sailburugai izanda, honela bukatu zuen:

Iratxe Ibarra:

Bertsoak egun batzuk kentzen dauz

ez dot esaten olgetan

ta orain, barriz, politiko lez

ere hasi naz berbetan.

Hau azkenengo asteburua

noa neuretzat gordetan

ze emaitza onak aurreikusita

daukadaz hauteskundetan

eta agenda beteko deuste

hurrengo lau urteetan.

Saioko bertsorik eta bertsoaldirik beroena izan zen Ibarrarena, eta, azkena zenez, entzuleek eskertu zuten saioa udatik gertuago bukatzea negutik baino. Kanporaketako saioa irabazita, zuzenean sailkatu zen Gernika-Lumoko azken finalaurrekora. Finalaurrekoetan lasai kantatuko duela bota zuen azken agurrean. Sarri heldu da finalera, baina aurreko txapelketako finalera, ordea, ez zen heldu. Illarok ere aurrera egiteko aukera badu.


Festak izango dituzte Narruondo auzoan ostiraletik aurrera

Berez Kristobal Deunaren eguna asteazkenean ospatzen bada ere, Narruondoko bizilagunek eta bisitariek ostiraletik izango dituzte sankristobaletan parte hartzeko aukera. Aurten, gainera, eskaintza handitu egingo da: Festa batzordeko egitarauaz gain, Gure Ametsa elkarteak bere egitaraua prestatu du.

Jarraian dituzue bi egitarauak:

Festa Batzordearen egitaraua

Uztailak 5, ostirala

20:00etan, suziriak jaien hasiera adieraziz.

22:00etan, mus eta eskoba txapelketak. Sari bikainak izango dira.

Uztailak 6, larunbata

17:00etan, umeentzako jolasak eta txokolatada. Antzinako jolasak egingo dira: zinta karrera, etab. Bizikleta eramatea eskatzen da.

21:00etan, bertso afaria Lizaso eta Egañarekin. Izen-ematea ohiko lekuetan edo 648828298 telefonora deituta. Prezioa 25 euro. Menua: zizka-mizkak, bakailoa, saiheskia entsaladarekin, postrea, kafea, kopa eta puroa.

Ondoren, erromeria Imuntzo eta Belokirekin.

Uztailak 7, igandea

11:30ean, Gijarroren asto aeta Orioko neska-mutilen giza proba erakustaldia. Ondoren, zikiro dastaketa.

18:00etan, Gorriti bere animaliekin. Jarraian, herri kirolak eta Narrondoko Festa Batzordearen eskutik, Fausto Mugerzari omenaldia.

Uztailak 10, asteazkena: Kristobal deunaren eguna

10:00etan, suzirien jaurtiketa.

10:30ean, Zestoako Idiakaitz txistulari taldea.

11:00etan, herri meza.

Ondoren, hamaiketakoa auzoko jubilatuentzat.

19:00etan, zaldi proba ekitaldia, Azkonetaren eta Imanol ‘Paolla’-ren zaldiekin.

Gure Ametsa elkartearen egitaraua

Uztailak 5, ostirala

19:30ean, Asto probak Eneko Urbieta, Juan Domingo eta Albixu anaien astoekin.

Uztailak 6, larunbata

21:00ean, afaria sorpresarekin. Menua: entremesak, bakailoa, aspizuna eta postrea. Prezioa: 20 euro. Afarirako kontaktoak: 690066460 / 699199019.

Uztailak 7, igandea.

Goizean zehar, hamaiketakoa.

21:00ean, afaria. Menua: tomatea entsaladan, oilaskoa eta postrea. Prezioa: 15 euro.

Uztailak 9, asteartea

21:30ean, zaldi probak, Juanito Aginagalde eta Narrondo tabernako plazaratu gabeko abereekin.


EAEko VII. berdintasun planak zaintzan eta ekonomian jarri du begirada

Administrazio publiko guztien ibilbide orria ezarriko du, «denek norabide berean indar egiteko». Sindikatuek salatu dute Eusko Jaurlaritzak berak ez duela betetzen plana

Ekonomia eraldatzea eta zaintza lanak ikusgai egitea jomugan jarri ditu Arabako, Bizkaiko eta Gipuzkoako Emakumeen eta Gizonen Berdintasunerako VII. Planak. Helburu horiek aurreko planean zeharka agertzen baziren ere, plan berriak esku hartzeko ardatz batean bateratu ditu. «Eztabaida politiko bat bultzatu behar dugu egungo eredu ekonomikoei buruz», jaso du EAEko administrazioen berdintasun politiken norabidea zehaztuko dituen planak. Are, alderdi batzuk agerian jarri behar direla gaineratu du: emakumeen enpleguak behin-behinekotasun handiagoa duela; pobrezia feminizatua dagoela...

Eusko Jaurlaritzako gobernu bilerak onartu zuen berdintasun plana, atzo. «Administrazio guztiek norabide berean indar egitea» du helburu, Izaskun Landaida Emakundeko zuzendariak azaldu zuenez: «Herrialde izaera duten berdintasun politiken oinarria da plana, gero bakoitzak bere aukeren arabera gara dezan». Lau lan eremu, 37 helburu estrategiko eta 150 helburu operatibo ezarri ditu dokumentuak.

Ekonomia eta gizarte antolakuntza eraldatzeko atalean, hezkidetzaren eta «berdintasunaren balioa» nabarmendu du planak, baita zaintza lanen «ikusgaitasuna» handitzea ere: ezinbestekoak direla erakustea, balioa aitortzea, eta, azkenik, horien gaineko ardurak banatzea. Enpresen eta erakundeen antolaketa kultura berdintasunerantz bideratzea ere aipatu du, andreentzako enplegu hobeak sortze aldera.

Esku hartze eremu horretaz gain, planak beste hiru lan ildo ezarri ditu: «berdintasunerako gobernantza», emakumeen ahalduntzea, eta emakumeen aurkako indarkeria. Azken horren kasuan, planak hiru arreta puntu ditu: sentsibilizatu eta indarkeriari aurrea hartu; indarkeria antzeman, arreta eman eta erreparatu —bortizkeria jasan duten andreekin ez ezik, haien seme-alabekin ere jorratzekoa—; eta, azkenik, erakundeen arteko esku hartze koordinatua sustatzea. Landaidak gogora ekarri du indarkeria matxistari aurre egiteko lege bat prestatzen ari dela Emakunde. «Lan serio eta sakona» egiten ari direla esan du, eta EAEko Berdintasun Legeak horri erantzuten diola gaineratu: gai horri buruzko kapitulu zehatz bat duela gogorarazi du.

Kritikak Jaurlaritzari

Plana aurkeztu eta minutu gutxira, ELA, LAB, CCOO eta UGT sindikatuek Eusko Jaurlaritzaren jokabidea kritikatu zuten. Berdintasun planaren edukiak baino gehiago, eduki horiek aurrera eraman ez izana leporatu zioten: «Jaurlaritzak ez ditu bere etxean ezartzen gizarte osorako aldarrikatzen dituen berdintasun printzipioak».

Sindikatuek Zuzenean herritarrentzako zerbitzuko langileen egoera baliatu dute adibide gisa. Salatu dute Jaurlaritzak ordutegi malgua kendu ziela martxoan. Malgutasun hori duela hamarkada bat ezarri zela zehaztu dute, eta kentzeko erabakia «alde bakarrekoa» izan zela: «Arauen, lan itunen eta gobernuak aldarrikatzen dituen printzipioen kontra».

Zuzenean zerbitzuko langileei ezarritako erabakia planean xehatutako bi helbururen kontra doa, sindikatuen arabera: kontziliazio erantzukidearen aurka, eta soldata arrakala gutxitzearen aurka. Batetik, malgutasuna kentzearen ondorioz lana eta bizitza pribatua bateratzeko zailtasunak eragiten dituela azaldu dute. Bestetik, gaineratu dute beranduago sartu behar duten langile askok ordutegia murriztu beharko dutela, eta, ondorioz, soldata murriztu. Horren harira, sindikatuek gogoratu dute zerbitzu horretako langile gehienak emakumeak direla, eta, beraz, horrek soldata arrakala handituko duela.


Txillardegiren omenezko ekitaldi bat egingo dute bere heriotzaren urtemugan

Jose Luis Alvarez Enparantza ‘Txillardegi’. (Argazkia: Alberto Elosegi /Irutxulo)

Ostegunean, hilaren 14an, Jose Luis Alvarez Enparantza Txillardegi hil zeneko laugarren urteurrena izango da. Txillardegi Gogoan-eko kideek emanaldi berezi bat egingo dute egun berean, 19:00etan Dr. Camino liburutegian (Abuztuaren 31 kalea, 30). Omenduaren testu batzuk irakurriko dituzte, eta musika ere ez da falta izango. Oroitze-ekitaldia ez ezik aldarrikapenerako ekitaldia ere izango dela adierazi dute antolatzaileek: “XX. mendeko bigarren zatian, nekez aurkituko da euskal kulturan Txillardegi bezain egile erabakigarririk, eta, hala ere, bere jaioterrian, hau da, Europako Hiriburutza estreinatzear dagoen Donostia honetan, oraindik ez dago Txillardegiren izena daraman kale-plazarik, ez biblioteka edo beste eraikin publikorik. Nahiz eta hamaika idazlek eta ehunka donostiarrek espresuki horrelako aitortza eskatu dugun”.

Duela bi urte hainbat idazle eta sortzailek Donostiako Udal Liburutegi Nagusiari Txillardegiren izena jartzeko kanpainarekin bat egin zuten: “Donostiak Txillardegiri mota honetako aitortza zor diola uste dugu, euskalgintzaren eremuan egindako ekarpenagatik“.


17 urte

Zenbat izango dira 17 urte? Eta aurten hamazazpi urte beteko dituztenak etorri zaizkit, zer dakite iraganaz etorkizuna baino ikusten ez dutenek, zer kontatu diete, zer jaso dute, bestela ere badago esatea, zer kontatu diegu, zer jaso diegu, ba al dakigu zein izango den euren iragana, non izango dituzten eskailera mailak eta eskailburuak, zein gertaerak aldatu duen euren bizitza betirako, ikusi ote dute Maria Atxabalen argazkia, 17 urteren ostean, atxilo eraman eta torturatu aurretik nolakoa zen gogoratu nahian, negarrez, 17 urteko borrokak gainezka eginda, zer pentsatu ote dute aurten hamazazpi urte beteko dituztenek?

Nik hamar neuzkan Mikel Zabaltza eskuak atzean lotuta zituela igeri egiten hasi eta baineran ito zenean. Albistegiko irudiekin akordatzen naiz: tunela, zuloa, sastrakak, bidezidorra, erreka. Gerora irakurritakoa da: senideak Intxaurrondoko kuartelera joan zirela galdezka, eta erantzun hauxe jaso zutela: zoazte objektu galduetara.

Hamazazpi urterekin Londresera joan nintzen lehen aldiz, autobusean, eta sendatu egin zitzaidan nazionalismoa: metroko bozgorailuetatik esan zuten Linford Christiek irabazi zuela urrezko domina 100 metroko proban; Erresuma Batuak, alegia.

17 urte.


Siriako milioi erdi errefuxiatu etxera bueltatu dira azken urtebetean

NBEren arabera, atzerritik 31.000 itzuli dira. Estatu Islamikoa Alepo probintziatik bota dute

Siriak 23 milioi biztanle inguru zituen 2011n, gerra hasi zenean. NBE Nazio Batuen Erakundearen kalkuluen arabera, sei urteotan ia erdiek ihes egin behar izan dute etxetik. UNHCR Iheslarientzako Nazio Batuen Goi Mandatariak jakinarazi du azken urtebetean milioi erdi itzuli direla etxera, «joera eta kopuru nabarmenak», Andrej Mahecic bozeramailearen iritziz. Horietako gehien-gehienak, 440.000 inguru, herrialdearen barreneko desplazatuak dira, eta 31.000 inguru, berriz, atzerritik bueltatutakoak —bortz milioi inguruk alde egina dute Siriatik—. Gehienak Alepora, Hamara, Homsera eta Damaskora itzuli dira; hain zuzen, armadak berreskuratu dituen eremuetara. «Jende gehiena itzuli da jabetzak nola dituen jakiteko, senideak ikusteko... Pertzepzio propioa dute segurtasunaren egoerari buruz», erran du Mahecicek.

Siriako armadak mendebaldean, eta SDF Siriako Indar Demokratikoek ekialdean gero eta lurralde gehiago hartu ahala, borroka fronteak gutxitu egin dira, eta horrek eragin du milaka herritarrek itzultzeko erabakia hartzea, nahiz eta oraindik hagitz kopuru txikia izan. Borroka eremu nagusia Raqqan dago orain, EI Estatu Islamikoak 2014an Sirian ezarri zuen hiriburuan. Reuters agentziaren arabera, EIk kontraeraso bat egin zuen atzo, baina SDFek adierazi zuten «gibelera eginarazi» zietela muturreko islamista sunitei. Raqqatik mendebaldera, berriz, EIk Alepo probintzian zuen azken lurraldea berreskuratu zuen atzo Siriako Gobernuak, armadako iturri batek Reutersi jakinarazi zionez.

Hurrengo astean Siriako gatazka konpontzeko helburuz nazioarteko elkarrizketak egitekoak dituzte Astanan. Mendebaldeko herrialdeak ez dira joatekoak, baina azken egunotan Frantziak eta Alemaniak onartu dute Siriako Gobernuarekin negoziatzeko beharra dagoela.

Eraso kimikoaren ikerketa

Dena den, Errusia eta Mendebaldea liskar diplomatikotan murgilduta daude oraindik. OPCW Arma Kimikoak Debekatzeko Erakundeak egindako txosten bat filtratu zuen atzo Reutersek, eta, horretan, ondorioztatzen du apirilan Khan Xeikhunen Siriako armadak eraso kimiko bat egin zuela —AEBek armadari egotzi zioten erasoa, eta base militar bat bonbardatu zuten—. Errusiak erantzun du OPCWren frogak «hagitz zalantzagarriak» direla.


Jende ugari gerturatu da BECera Osakidetzako oposizioak egitera

Txiki gelditu da gaur BECeko aparkalekua. Jende ugari bertaratu da Osakidetzako oposizioak egitera, eta aparkalekuak gainezka egin du. Bilboko Metroak metroz joateko deia egin zuen, baina azterketa egitera joan direnetako batzuk kexatu egin dira zerbitzua eskasa izan dela iritzita. Lehen fasean, 70.471 lagun aurkeztu dira 2.600 lanpostutarako. Ostiralera bitartean egingo dituzte azterketak.

BECeko bigarren, bosgarren eta seigarren pabiloiak egokitu dituzte hiru egunetan azterketak egiteko. 09:00etan, 12:30ean eta 16:30ean izango dira azterketak. Lan eskaintza publikoko 106 lanpostu motetatik 24ren azterketak izango dira hiru egunotakoak, eta, gainerako 82ak 2007ko otsailetik aurrera egingo dituzte.

Osakidetzak jakinarazi zuenez, 600 pertsona baino gehiago ari dira antolaketa eta zaintza lanetan. Behin azterketak eginda, hiru orduren buruan ope2006.osakidetza.net helbidean jaso ahal izango dituzte emaitzak. Herriz herri autobusak antolatu dituzte, eta Bilboko Metroak ere jakinarazi du gaur eta ostiralean zerbitzua indartu egingo duela. 07:25etik 09:00etara 10 minuturo egongo da metroa bi norabideetan, eta eguerdian eta 16:30etik 18:00etara ere tren zerbitzua indartu egingo dute, pilaketarik ez sortzeko. Nolanahi ere, pilaketak izan direla azaldu dute azterketa egitera joan direnetako batzuk.


Basagainen eta Gaztelun indusketak egiteko diru laguntzak onartu dituzte

Gipuzkoan 25 indusketa egiteko diru laguntza onartu du Gipuzkoako Foru Aldundiak. 150.000 euro bideratuko dituzte aurten, indusketa lanetan hasi edo jarraitu ahal izateko, eta horien artean daude Anoetako Basagain eta Gazteluko lanak.

Gaztelun Arkeolan Fundazioko kideak ari dira lanean. Erromatarren ondorengo 'aro iluna' argitu nahi dute. Izan ere, Castellaren hipotesiak dio jendea gaztelutan bildu zela erromatarren inperioa desagartu ondoren, eta lehenengo auzoak sortu baino lehen. Gaztelun zegoen gaztelua ere hor kokatzen dute.

Anoetan, Basagainen, indusketak egiten jarraitzeko diru laguntza ere onartu dute. Lan asko eta gero harresiaren inguruko egitura urbanoa ari da agertzen, eta badirudi agian topografiak berezi dezakeela herriaren bi auzo edo zonalde ezberdinak zein diren, agian funtzio ezberdinekin. Bestalde, orain bi urte aurkitutako Baskunesen txanponak bidea irekitzen du aurkikuntza garrantzitsu gehiago egiteko.